Službene novine Federacije BiH broj 23/99 
ZAKON 
O PRIVREDNIM DRUŠTVIMA 
PRVI DIO:
ZAJEDNIČKE ODREDBE 
I - OPĆE ODREDBE 
Član 1. 
Ovim zakonom uređuje se osnivanje, poslovanje, upravljanje i prestanak privrednih društava (u daljem tekstu: Društvo) u Federaciji Bosne i Hercegovine (u daljem tekstu: Federacija). 
1. Pojam i oblici društava 
Član 2. 
Društvo je pravno lice koje samostalno obavlja privrednu djelatnost radi sticanja dobiti. 
Društvo mogu osnovati domaća i strana fizička i pravna lica, ako zakonom nije drugačije određeno. 
Član 3. 
Društvo može biti organizovano u jednom od sljedećih oblika: 
1) društvo s neograničenom solidarnom odgovornošću; 
2) komanditno društvo; 
3) dioničko društvo; 
4) društvo s ograničenom odgovornošću. 
Odredbe ovog zakona u kojima je upotrijebljena riječ “društvo” bez punog naziva jednog od oblika iz stava 1. ovog člana, odnose se na sva društva. 
Član 4. 
Samostalni poduzetnik (obrtnik) je fizičko lice koje obavlja privrednu djelatnost i posluje u skladu sa posebnim propisima. 
Kada samostalni poduzetnik ostvari ukupan prihod veći od 1.000.000 KM u prethodnoj godini, dužan je zatražiti brisanje iz registra samostalnih poduzetnika (obrtnika) i ako želi nastaviti poslovanje, osnovati Društvo u skladu sa odredbama ovog zakona. 
Ukoliko samostalni poduzetnik (obrtnik) ne postupi po odredbi stava 2. ovog člana, nadležni organ izvršit će brisanje iz registra samostalnog poduzetnika (obrtnika) po službenoj dužnosti. 
2. Pravna sposobnost i odgovornost za obaveze 
Član 5. 
Svojstvo pravnog lica Društvo stiče danom upisa u sudski registar. 
Društvo odgovara za svoje obaveze cjelokupnom svojom imovinom. 
Prije upisa u sudski registar niko ne može nastupati u ime društva. 
Lice koje postupi suprotno odredbi stava 3. ovog člana odgovara za stvorene obaveze cjelokupnom svojom imovinom, a kada tako nastupa više lica za obaveze odgovaraju neograničeno solidarno. 
Član 6. 
Svaki član društva s neograničenom solidarnom odgovornošću i komplementar u komanditnom društvu, odgovara za obaveze društva neograničeno solidarno cjelokupnom svojom imovinom. 
Dioničar u dioničkom društvu, vlasnik udjela društva s ograničenom odgovornošću i komanditor u komanditnom društvu ne odgovara za obaveze društva, osim kada: 
1) koristi društvo za postizanje ličnog cilja koji nije saglasan ciljevima drugih članova i društva u cjelini; 
2) upravlja imovinom društva kao svojom imovinom; 
3) koristi društvo za prevaru ili oštećenje svojih povjerilaca; 
4) utiče na smanjenje imovine društva u svoju korist ili korist trećih lica, ili utiče da društvo preuzme obaveze iako je znao ili morao znati da društvo nije ili neće biti sposobno da izvrši svoje obaveze. 
3. Djelatnost 
Član 7. 
Društvo može kao svoju djelatnost obavljati sve poslove, osim onih koji se po zakonu ne mogu obavljati kao privredna djelatnost. 
Zakonom može biti utvrđeno da se određene djelatnosti mogu obavljati samo na osnovu odobrenja nadležnog organa. 
Društvo može početi s obavljanjem djelatnosti danom upisa u sudski registar i kada je aktom nadležnog organa utvrđeno da ispunjava uslove za obavljanje djelatnosti. 
Član 8. 
Društvo može obavljati poslove samo u okviru djelatnosti upisane u sudski registar. 
Društvo može obavljati i druge poslove koji se uobičajeno obavljaju uz djelatnosti upisane u sudski registar, u obimu i na način koji su potrebni za poslovanje, a ne predstavljaju obavljanje tih poslova kao redovne djelatnosti. 
Član 9. 
Poslovi koje zaključi lice koje je svojim položajem ili na drugi način ovlašteno za zastupanje i predstavljanje društva, valjani su za treće lice i u slučaju da su zaključeni poslovi izvan djelatnosti upisane u sudski registar, osim ako je treće lice znalo ili moralo znati da su takvi poslovi izvan djelatnosti preduzeća. 
4. Sjedište 
Član 10. 
Sjedište društva je mjesto koje je kao sjedište upisano u sudski registar. 
Sjedište se utvrđuje osnivačkim aktom ili statutom. 
5. Podružnice 
Član 11. 
Društvo može imati podružnice izvan mjesta sjedišta društva. 
Podružnice su poslovne jedinice koje nemaju svojstvo pravnog lica, ali mogu obavljati sve poslove u okviru djelatnosti društva upisane u sudski registar i pri tome sticati prava i preuzimati obaveze u ime i za račun društva. 
Podružnice se upisuju u sudski registar u registarskom sudu kod kojeg je upisano Društvo. 
II - FIRMA 
1. Pojam, sastojci i jezik 
Član 12. 
Firma je ime pod kojim Društvo posluje. 
Firma se obavezno ističe na poslovnim prostorijama društva. 
Član 13. 
Firma društva s neograničenom solidarnom odgovornošću mora sadržavati prezime najmanje jednog člana, uz oznaku da ih ima više, i oznaku “d.n.o.”. 
Firma komanditnog društva mora sadržavati prezime najmanje jednog komplementara i oznaku “k.d.”, a ne smije sadržavati imena komanditora. 
Firma društva s ograničenom odgovornošću mora sadržavati oznaku “d.o.o.”. 
Firma dioničkog društva mora sadržavati oznaku “d.d.”. 
Firma iz st. 1. i 2. ovog člana obavezno sadrži firmu drugog društva koje je član društva s neograničenom solidarnom odgovornošću ili komplementar komanditnog društva. 
Član 14. 
Firma mora biti napisana na jeziku u službenoj upotrebi u Federaciji, a prevod na strani jezik može se upotrebljavati samo zajedno sa firmom na jeziku u službenoj upotrebi u Federaciji. 
Firma može sadržavati strane riječi koje su uobičajene ili za njih nema odgovarajuće riječi u jeziku u službenoj upotrebi u Federaciji. 
Član 15. 
Firma može sadržavati dodatne sastojke koji bliže označa-vaju društvo i sjedište društva. 
Društvo može koristiti skraćenu firmu, koja mora sadržavati oznake po kojim se razlikuje od drugih firmi i oznaku oblika društva. 
Firma podružnice mora sadržavati punu firmu društva, oznaku da je podružnica i sjedište podružnice. 
2. Zabranjeni sastojci 
Član 16. 
Firma ne smije sadržavati: 
1) riječi i oznake koji su protivni zakonu; 
2) zaštićene robne ili uslužne znakove drugih pravnih i fizičkih lica; 
3) službene simbole i znakove; 
4) nazive ili znakove stranih država ili međunarodnih organizacija; 
5) riječi i oznake koji bi mogli stvoriti zabunu u pogledu vrste i obima poslovanja ili dovesti do zamjene s firmom ili znakom drugog društva ili povrijediti prava drugih lica. 
Član 17. 
Firma može sadržavati riječi “Bosna i Hercegovina” i “Federacija” i njihove izvedenice i kratice samo na osnovu odobrenja federalnog ministarstva nadležnog za poslove uprave i pravosuđa, a naziv kantona, grada i općine i njegove izvedenice i skraćenice samo na osnovu odobrenja kantonalnog ministarstva nadležnog za poslove uprave i pravosuđa, gradonačelnika ili općinskog načelnika na području na kojem Društvo ima sjedište. 
Firma može sadržavati ime i prezime lica koje nije osnivač društva samo uz odobrenje tog lica ili njegovih zakonskih nasljednika. 
Na zahtjev organa i lica iz st. 1. i 2. ovog člana, registarski sud će izbrisati iz registra riječi i imena unesene kao dodatne sastojke firme. 
3. Ime člana društva kao sastojak firme 
Član 18. 
Ukoliko firma društva s neograničenom solidarnom odgovornošću ili komanditnog društva sadrži prezime koje je već sadržano u ranije registrovanoj firmi, u firmu se mora unijeti ime ili drugi dodatni sastojak po kojem će se razlikovati od već registrovane firme. 
Ako je prezime lica ostalo u firmi i nakon prestanka njegovog članstva u društvu, na zahtjev tog lica ili njegovih nasljednika sud će brisati njegovo prezime iz firme u sudskom registru. 
4. Načelo isključivosti firme 
Član 19. 
Firma društva mora se jasno razlikovati od firme drugih društava. 
Registarski sud će odbiti upis u sudski registar firme koja je protivna odredbama ovog zakona ili se jasno ne razlikuje od već registrovanih firmi u Federaciji. 
Ako smatra da firma drugog društva nije jasno različita od njegove ranije registrovane firme, Društvo ima pravo zahtijevati prestanak upotrebe i brisanje iz sudskog registra firme drugog društva i naknadu pretrpljene štete, tužbom kod suda u roku od tri godine od dana upisa osporavane firme u sudski registar. 
5. Obaveza upisa u sudski registar 
Član 20. 
Firma i skraćena firma upisuje se u sudski registar. 
Društvo je dužno u poslovanju koristiti punu ili skraćenu firmu kakva je upisana u sudski registar. 
6. Poslovna korespondencija 
Član 21. 
Sva poslovna pisma i narudžbe moraju sadržavati punu firmu i adresu sjedišta društva. 
7. Prenos firme 
Član 22. 
Firma se može prenijeti na drugog samo zajedno s Društvom. 
III - ZASTUPANJE 
Član 23. 
Društvo zastupa uprava. 
Uprava organizuje rad i rukovodi poslovanjem, zastupa i predstavlja Društvo i odgovara za zakonitost poslovanja društva. 
Upravu čine lica koja su osnivačkim aktom ili statutom društva, u skladu sa zakonom, ovlaštena da vode poslovanje društva. 
Društvo mogu zastupati i druga lica određena osnivačkim aktom ili statutom, u skladu sa zakonom. 
Član 24. 
Lica ovlaštena za zastupanje upisuju se u sudski registar. 
Lice s ovlaštenjima za zastupanje upisanim u sudski registar, ovlašteno je da preduzima sve radnje i obavlja sve poslove u ime i za račun društva u okviru ovlaštenja upisanih u sudski registar. 
Član 25. 
Lice kome je povjereno obavljanje određenih poslova u okviru djelatnosti društva, ovlašteno je preduzimati sve radnje i zaključivati poslove koji se uobičajeno obavljaju ili nastaju uz poslove koji su mu povjereni. 
Društvo odgovara za obaveze koje, u njegovo ime, od njega ovlašteno lice stvori prekoračenjem ovlaštenja, ako treće lice nije znalo ili nije moglo znati za prekoračenje ovlaštenja. 
Član 26. 
Prokura je pismeno ovlaštenje za preduzimanje svih pravnih radnji i poslova u ime i za račun društva, osim prenosa i opterećenja nekretnina ako ovlaštenje za to nije posebno i izričito navedeno. 
 Prokura se može dati samo za podružnicu, što se izričito navodi u sudskom registru i prilikom istupanja prokuriste, a u protivnom se smatra da je prokura data za Društvo u cjelini. 
Prokura se može dati svakoj punoljetnoj i potpuno poslovno sposobnoj osobi bez obzira na dužnost i poslove koje obavlja izuzev ako drugačije nije predviđeno aktom o osnivanju društva, odnosno statutom. 
Prokura se ne može dati pavnom licu. 
Član 27. 
Društvo može dati prokuru jednom ili više fizičkih lica, u skladu s osnivačkim aktom ili statutom. Prokura se može dati istovremeno za više lica koja zajedno zastupaju Društvo, a izjava volje trećeg lica data samo jednom od njih pravno je valjana. 
Član 28. 
Ako je prokura data dvaju ili više lica bez naznake da se radi o zajedničkoj prokuri, svako od tih lica je prokurist koji samostalno zastupa Društvo u granicama ovlaštenja utvrđenih zakonom. 
Prokura data dvaju ili više lica smatrat će se zajedničkom prokurom samo ako je tako izričito naznačeno u prokuri. 
Izjave volje ili pravne radnje koje učine zajednički prokuristi proizvode pravne posljedice samo ako ih učine svi zajednički prokuristi zajedno. 
Valjane su izjave volje ili pravne radnje koje učini jedan od zajedničkih prokurista samo uz izričitu prethodnu saglasnost ili izričito naknadno odobrenje ostalih zajedničkih prokurista. 
Izjava volje ili pravna radnja učinjena prema jednome prokuristi ima pravni učinak kao da je učinjena prema svima. 
Znanje o pravno odlučujućim činjenicama ili krivnja jednog skupnog prokuriste proizvodi pravne posljedice za davaoca prokure bez obzira na znanje ili krivnju ostalih zajedničkih prokurista. 
Član 29. 
Ograničenje prokure koje nije predviđeno ovim zakonom nema učinka prema trećim licima, bez obzira na to je li treće lice za nju znalo ili moralo znati. 
Ograničenje prokure na poslovanje jedne ili više podružnica ima učinka prema trećim licima samo ako je upisano u sudski registar. 
Član 30. 
Prokurist ne može bez posebnog ovlaštenja društva nastupati kao druga ugovorna strana i s Društvom sklapati ugovore u svoje ime i za svoj račun, u svoje ime a za račun drugih lica, ili u ime i za račun drugih lica. 
Član 31. 
Davanje i prestanak prokure Društvo je dužno prijaviti za upis u sudski registar. 
Prokurist deponuje svoj potpis kod registarskog suda, a prilikom zastupanja društva dužan je uz potpis staviti naznaku da nastupa kao prokurist. 
Prokurist ne može svoja ovlaštenja prenijeti na drugo lice. 
Prokura prestaje opozivom od društva i otkazom od prokuriste. 
IV - POSLOVNA TAJNA I ZABRANA KONKURENCIJE 
1. Poslovna tajna 
Član 32. 
Poslovnom tajnom smatraju se informacije o poslovanju za koje je očito da bi prouzrokovale značajnu štetu društvu ako dođu u posjed trećeg lica bez saglasnosti društva. 
Član 33. 
Nadležni organ društva je dužan pismenim aktom odrediti informacije koje imaju karakter poslovne tajne i lica odgovorna za njihovo korištenje i zaštitu. 
Za poslovnu tajnu ne mogu se odrediti podaci koji su javni po zakonu i drugim propisima i podaci o kršenju zakona i drugih propisa. 
2. Zabrana konkurencije 
Član 34. 
Član društva s neograničenom odgovornošću, komplementar komanditnog društva, vlasnik udjela i član uprave u društvu s ograničenom odgovornošću, član nadzornog odbora i uprave dioničkog društva i prokurist, ne smije u tom svojstvu ili kao zaposleni u drugom društvu i kao samostalni poduzetnik sudjelovati u djelatnosti koja je ili bi mogla biti u konkurentnom odnosu s djelatnošću prvog društva. 
Osnivačkim aktom ili statutom društva može se odrediti trajanje zabrane i nakon prestanka svojstva iz stava 1. ovog zakona, a najduže dvije godine. 
Član 35. 
Društvo može od lica koje prekrši zabranu konkurencije tražiti naknadu štete i ustupanje zaključenih poslova, ili prenos ostvarene koristi ili prava iz zaključenih poslova, u roku od tri mjeseca od saznanja za prekršaj, a najkasnije pet godina od učinjenog prekršaja zabrane konkurencije. 
3. Sindikalno organizovanje i zabrana
nesindikalnih aktivnosti 
Član 36. 
Zaposleni u društvu mogu organizovati sindikat, u skladu sa zakonom, kolektivnim ugovorom i pravilima sindikata. 
Ukoliko je u društvu organizovano više sindikata, za upravu su mjerodavni stavovi i zahtjevi o kojim su sindikati postigli saglasnost, a kada te saglasnosti nema, stavovi i zahtjevi sindikata koji zastupa većinu zaposlenih u društvu. 
Član 37. 
U društvu se ne mogu osnivati organizacije i provoditi aktivnosti koji nemaju karakter sindikata i sindikalnih aktivnosti u skladu sa zakonom, kolektivnim ugovorom i pravilima sindikata. 
V - OSNOVNI KAPITAL I ULOZI 
1. Osnovni kapital 
Član 38. 
Društvo s ograničenom odgovornošću i dioničko društvo ima osnovni kapital, najmanje u iznosu utvrđenim ovim zakonom. 
Posebnim zakonom za društva koja obavljaju posebne djelatnosti, može se utvrditi veći iznos osnovnog kapitala. 
2. Ulozi 
Član 39. 
Osnovni kapital prilikom osnivanja društva obezbjeđuje se ulozima članova u novcu i stvarima i pravima čija je vrijednost iskaziva u novcu. 
Ulog u stvarima i pravima izražava se u novcu i mora se u cjelosti unijeti prije upisa društva u sudski registar. 
3. Vrijednost uloga 
Član 40. 
Vrijednost uloga u stvarima i pravima mora biti određena u osnivačkom aktu ili statutu društva, ako ovim zakonom nije drugačije utvrđeno. 
Vrijednost uloga u stvarima i pravima u društvu s ograničenom odgovornošću i dioničkom društvu određuje se na osnovu procjene prihvaćene ugovorom od svih osnivača. 
Član 41. 
Procjena iz člana 40. stav 2. ovog zakona obavezno uključuje opis, način iskazivanja i procijenjenu vrijednost uloga i ocjenu da li ulog odgovara cijeni upisanih dionica dioničkog društva ili udjela u društvu s ograničenom odgovornošću koji se tim ulogom plaćaju. 
4. Obaveza namirenja ugovorene vrijednosti uloga 
Član 42. 
Kada procijenjena vrijednost uloga u stvarima i pravima ne dostigne ugovoreni iznos do upisa društva u sudski registar ili do ugovorenog roka uplate u slučaju pristupanja društvu, član društva koji se obavezao na taj ulog dužan je razliku uplatiti u novcu. 
Ako društvo nije steklo vlasništvo na stvari koju je član bio obavezan unijeti kao ulog, član društva mora uplatiti u novcu vrijednost te stvari, koju mu društvo mora vratiti. 
Kada ulog čini uspostavljeno ili preneseno pravo korištenja određene imovine koje prestane prije isteka ugovorenog perioda, štete nastale uslijed toga dužan je platiti u novcu član koji se obavezao na taj ulog. 
Član 43. 
Ulog daje članu pravo na dionicu ili udio u društvu. 
 5. Poslovne knjige i finansijski izvještaji 
Član 44. 
Društvo je dužno voditi poslovne knjige i sačinjavati finansijske izvještaje u skladu sa zakonom i drugim propisima. 
VI - SUPSIDIJARNA DRUŠTVA 
 Član 45. 
Povezanim društvima smatraju se pravno samostalna društva koja su u međusobnim odnosima povodom kapitala i vođenja poslova. 
Odnosi između povezanih društava regulišu se ugovorom. 
Ugovorom iz stava 2. ovog člana može se ugovoriti i osnivanje samostalnog društva u jednom od oblika iz ovog zakona. 
Član 46. 
Supsidijarno Društvo je Društvo u kojem drugo Društvo ima većinu dionica ili udjela s pravom glasa (u daljem tekstu: većinsko Društvo). 
Član 47. 
Većinsko društvo može supsidijarnom društvu davati obavezujuća pismena uputstva, ako je to utvrđeno ugovorom između većinskog i supsidijarnog društva. 
Član 48. 
Većinsko društvo odgovara neograničeno solidarno za obaveze koje je supsidijarno društvo preuzelo postupajući u skladu s obavezujućim uputstvima većinskog društva. 
Supsidijarno Društvo ne odgovara za obaveze većinskog društva. 
Član 49. 
Dioničar i vlasnik udjela supsidijarnog društva ima pravo zahtijevati od većinskog društva naknadu gubitaka koje je pretrpio zbog izvršavanja obavezujućih uputstava iz člana 47. ovog zakona. 
Član 50. 
Većinsko Društvo odgovara neograničeno solidarno povjeriocima u postupku stečaja supsidijarnog društva, ako je stečaj prouzrokovan izvršavanjem obavezujućih uputstava iz člana 47. ovog zakona. 
VII - REGISTAR DRUŠTAVA 
1. Registar 
Član 51. 
Podaci o društvu utvrđeni ovim zakonom upisuju se u registar koji vodi sud određen zakonom kojim se uređuje organizacija i nadležnost sudova (u daljem tekstu: sudski registar). 
Član 52. 
Sudski registar obuhvata registar podataka i registar isprava. 
Upis u sudski registar vrši se danom podnošenja uredne prijave i potpunih registarskih isprava. 
Upis u sudski registar proizvodi pravni učinak prema trećim licima danom upisa. 
Član 53. 
Postupak upisa u sudski registar uređuje se posebnim zakonom i propisima na osnovu tog zakona. 
2. Javnost registra 
Član 54. 
Sudski registar je javni registar. 
Fizičko i pravno lice na koje se odnosi podatak upisan u sudski registar ne može isticati prigovor drugoj strani koja se poziva na taj podatak. 
3. Registarski podaci 
Član 55. 
U sudski registar upisuju se obavezno sljedeći podaci : 
1) firma i sjedište društva; 
2) oblik društva; 
3) djelatnost; 
4) podružnice; 
5) ime i prezime, adresa prebivališta, funkcija i obim ovlaš-tenja lica ovlaštenih za zastupanje društva; i 
6) firma, sjedište, djelatnost i lice ovlašteno za zastupanje podružnice ili drugog dijela društva s ovlaštenjima u pravnom prometu. 
Član 56. 
U sudski registar upisuju se obavezno podaci o vlasništvu, osnovnom kapitalu, ulozima, dionicama i udjelima, i to: 
1) ime i prezime ili firma i adresa prebivališta ili sjedišta članova društva i ovlašteni zastupnik pravnog lica kao člana društva; 
2) visina ugovorenog (upisanog) i iznos uplaćenog osnovnog kapitala; 
3) iznos uloga komanditora u komanditnom društvu i udjela članova društva s ograničenom odgovornošću; 
4) klasa, broj, i nominalna vrijednost dionica. 
Član 57. 
U sudski registar obavezno se upisuje pokretanje postupka likvidacije i stečaja društva, ime i prezime i adresa prebivališta likvidacionog ili stečajnog upravnika i datum obustavljanja ili okončanja postupka. 
4. Registarske isprave 
Član 58. 
Zakonom kojim se uređuje postupak upisa u sudski registar i propisima na osnovu tog zakona određuju se isprave koje se obavezno pohranjuju i vode u sudskom registru. 
5. Prijava upisa 
Član 59. 
Prijavu za upis u sudski registar ovlašteno i dužno je podnijeti lice koje je po aktima društva ovlašteno za zastupanje društva. 
Promjene podataka upisanih u sudski registar obavezno se upisuju u sudski registar. 
 Član 60. 
Registarski sud će odbiti prijavu za upis osnivanja društva u sudski registar u slučaju: 
1) ništavosti osnivačkog akta; 
2) kada prije podnošenja prijave za upis osnivanja društva u sudski registar nisu uplaćeni ulozi u iznosu utvrđenom osnivačkim aktom, u skladu sa zakonom; 
3) kada je djelatnost ili cilj poslovanja društva protivan zakonu; 
4) ako osnivači društva to ne mogu biti po zakonu; 
5) ako je osnivač većinski vlasnik u društvu koje ima nepodmirene dospjele obaveze prema povjeriocima, odnosno nepodmirene poreze; 
6) ako je osnivač ili jedan od osnivača društva član postojećeg društva sa neograničenom solidarnom odgovornošću ili komplementar u komanditnom društvu; 
7) ako je osnivač ili jedan od osnivača društva jedini član društva sa ograničenom odgovornošću nad kojim je pokrenut postupak stečaja ili likvidacije ili je protiv toga društva podignuta tužba iz člana 367. stav 1. tačka 1) ovog zakona. 
Član 61. 
Sudovi, organi i organizacije ovlašteni za nadzor poslovanja, emisije i prometa vrijednosnih papira dužni su bez odlaganja pismeno izvijestiti registarski sud o saznanjima stečenim u vršenju nadležnosti koja dovode u sumnju potpunost i tačnost podataka upisanih u sudski registar. 
VIII - SPAJANJE, PRIPAJANJE, PODJELA, PROMJENA OBLIKA I PRESTANAK DRUŠTVA 
1. Pojam spajanja, pripajanja, podjele i
promjene oblika društva 
Član 62. 
Više društava mogu se spojiti u novo društvo, čime prestaju postojati, a novo društvo postaje njihov pravni sljednik. 
Društvo se može pripojiti drugom društvu, čime prestaje postojati, a društvo kojem je pripojeno postaje njegov pravni sljednik. 
Društvo se može podijeliti na više društava, čime prestaje postojati, a nova društva postaju njegovi pravni sljednici sa solidarnom odgovornošću. 
Društvo sa neograničenom solidarnom odgovornošću ne može promijeniti oblik. 
2. Odluka o spajanju, pripajanju, podjeli i
promjeni oblika društva 
Član 63. 
Odluku o spajanju, pripajanju, podjeli i promjeni oblika društva donose članovi društva s ograničenom odgovornošću, komanditnog društva i društva s neograničenom solidarnom odgovornošću, odnosno skupština dioničkog društva, na način utvrđen osnivačkim aktom ili statutom, u skladu sa zakonom. 
Istovjetnu odluku moraju donijeti sva društva koja se spajaju, društvo koje se pripaja i društvo kojem se ono pripaja. 
Zapisnik o odluci o spajanju, pripajanju, podjeli i promjeni oblika moraju potpisati svi članovi nadzornog odbora prisutni pri odlučivanju, a ako nadzorni odbor ne postoji, zapisnik potpisuju članovi društva čijim glasovima je donesena pravno valjana odluka, u skladu s osnivačkim aktom ili statutom. 
3. Plan reorganizacije 
Član 64. 
Odluka o spajanju, pripajanju, podjeli ili promjeni oblika donosi se na osnovu plana reorganizacije, koji uprava i nadzorni odbor ili drugi organ svakog društva učesnika, ovlašten osnivačkim aktom ili statutom, moraju pripremiti i o njemu obavijestiti dioničare, odnosno članove društva najmanje 30 dana prije datuma odlučivanja. 
Član 65. 
Plan reorganizacije obavezno sadrži: 
1) oblik, firmu i sjedište društava učesnika i društava sljednika; 
2) vlasnička prava dioničara ili članova društava prethodnika u društvu sljedniku; 
3) opis, procjenu i raspodjelu imovine i obaveza društava prethodnika, koji se prenose na društvo sljednika, sa izvještajem revizora; 
4) datum od kojeg će vlasnici dionica ili udjela društva sljednika moći učestvovati u dobiti i uslove koje utiču na to pravo; 
5) datum od kojeg će se poslovi društva prethodnika računovodstveno iskazivati za društvo sljednika. 
Član 66. 
Plan reorganizacije obavezno sadrži pismeni izvještaj revizora o računovodstvenim iskazima društava učesnika. 
Član 67. 
Članovi uprave društva i druga lica koja su pripremila plan reorganizacije i revizori koji su izvršili pregled i dali mišljenje za društva učesnike, odgovorni su neograničeno solidarno društvima učesnicima i njihovim dioničarima ili članovima za štetu, ako u utvrđivanju omjera zamjene prava pri spajanju, pripajanju, podjeli ili promjeni oblika društva nisu postupali po pravilima struke. 
Član 68. 
Prije odlučivanja o planu reorganizacije, uprava društva učesnika dužna je svakom dioničaru ili članu društva na njegov zahtjev dati na uvid ili predati kopije plana reorganizacije, godišnjih finansijskih izvještaja društava učesnika za posljednje tri poslovne godine, vanredni financijski izvještaj za tri mjeseca koja prethode izradi plana reorganizacije, ako su podaci u njemu stariji od šest mjeseci, s izvještajima i mišljenjem revizije. 
4. Upis reorganizacije u sudski registar 
Član 69. 
Istovremeno sa upisom u sudski registar društva nastalog spajanjem društava, pripajanja društva drugom društvu i podjele društva na više novih društava, u sudski registar upisuje se prestanak društva koje je spojeno, pripojeno ili podijeljeno. 
5. Prestanak društva 
Član 70. 
Društvo prestaje gubitkom svojstva pravnog lica. 
Društvo prestaje na dan upisa prestanka u sudski registar. 
Ukoliko ovim zakonom nije drugačije određeno, po prestanku društva provodi se likvidacija. 
Član 71. 
Društvo prestaje u slučaju: 
1) isteka perioda za koji je osnovano; 
2) spajanja, pripajanja i podjele; 
3) okončanjem stečajnog postupka ili odbijanjem zahtjeva za otvaranje stečajnog postupka uslijed nedostatka imovine; 
4) prestankom na osnovu odluke suda; 
5) odlukom skupštine društva. 
Član 72. 
 Društvo može prestati odlukom suda donesenom na osnovu zahtjeva nadležnih organa ili lica koje dokaže pravni interes, kada: 
1) najviši organ utvrđen osnivačkim aktom ili statutom ne sastaje se i ne vrši svoja ovlaštenja ili nije vršen izbor organa čiji prethodni mandat je istekao, duže od dvije godine; 
2) duže od dvije godine Društvo ne ostvaruje prihode; 
3) je društvu oduzeto odobrenje za obavljanje djelatnosti; 
4) više ne postoje zakonom utvrđeni uslovi za dalje postojanje društva u obliku u kojem je upisano u sudski registar. 
Prije donošenja odluke o prestanku društva, sud može odrediti rok za otklanjanje uzroka zbog kojih je donošenje odluke predloženo. 
Član 73. 
Ukoliko ukupna imovina po prestanku društva nije prešla na pravnog sljednika, provodi se likvidacija u skladu s posebnim zakonom, ako ovim zakonom nije drugačije određeno. 
 Pokretanje postupka likvidacije upisuje se u sudski registar. 
Za vrijeme likvidacije, firma sadrži dodatak “u likvidaciji”. 
Danom upisa u sudski registar pokretanja postupka likvidacije, prestaje mandat uprave i drugih organa i njihova ovlaštenja se prenose na likvidatora, čije ime, prezime i adresa prebivališta se upisuje u sudski registar. 
Član 74. 
Likvidatora imenuje organ društva koji je donio odluku o prestanku društva. 
Kada Društvo prestaje na osnovu sudske odluke, istom odlukom sud će imenovati likvidatora. 
Likvidator može biti samo fizičko lice. 
Kada je imenovano više likvidatora, svaki ima potpuna ovlaštenja, ako odlukom o imenovanju nije drugačije određeno. 
Član 75. 
Likvidator je ovlašten u ime društva preduzimati i zaključivati samo radnje i poslove koji se odnose na likvidaciju. 
U vršenju svojih ovlaštenja, likvidator izmiruje obaveze i naplaćuje potraživanja preduzeća, zastupa preduzeće, zaključuje sporazume o poravnanju i sporazume o promjeni i prestanku prava i obaveza društva, a nove ugovore može zaključivati samo ako se odnose na raskidanje nezavršenih poslova. 
Ako likvidator utvrdi da Društvo u likvidaciji nije sposobno izmiriti obaveze, dužan je bez odlaganja podnijeti zahtjev za otvaranje stečajnog postupka. 
Član 76. 
Likvidator je dužan obavijestiti sve poznate povjerioce da je Društvo u likvidaciji. 
Likvidator je dužan objaviti javni poziv za prijavu potraživanja, u roku koji ne može biti kraći od tri mjeseca od dana objavljivanja poziva. 
Član 77. 
Likvidator je dužan u roku utvrđenom aktom o imenovanju podnijeti na odobrenje dioničarima ili članovima društva finansijski izvještaj sa konačnim izvještajem o toku likvidacije i prijedlogom za raspodjelu preostale dostupne imovine dioničarima ili članovima društva. 
Ako je neko potraživanje prema društvu u postupku likvidacije osporeno, preostala imovina može se podijeliti nakon što se izdvoji odgovarajući iznos kao osiguranje povjeriocu za sporno potraživanje. 
Likvidator je dužan podnijeti prijavu za upis u sudski registar prestanka društva, u roku od 30 dana od dana odobrenja izvještaja iz stava 1. ovog člana. 
Platu likvidatora određuje organ koji ga je imenovao, na teret imovine društva. 
DRUGI DIO:
DRUŠTVO S NEOGRANIČENOM SOLIDARNOM ODGOVORNOŠĆU 
1. Pojam i osnivanje 
Član 78. 
Društvo s neograničenom solidarnom odgovornošću je druš-tvo najmanje dva lica koja su neograničeno solidarno odgovorna za obaveze društva. 
Član 79. 
Društvo s neograničenom solidarnom odgovornošću osniva se ugovorom o osnivanju. 
Ugovor o osnivanju društva s neograničenom solidarnom odgovornošću obavezno sadrži ime, prezime i adresu prebivališta ili firmu i sjedište članova društva, firmu, sjedište i djelatnost društva i prava i obaveze članova. 
Izmjene i dopune ugovora vrše se uz saglasnost svih članova. 
Član 80. 
Prijavu za upis osnivanja društva s neograničenom solidarnom odgovornošću u sudski registar potpisuju svi članovi društva. 
2. Ulozi članova 
Član 81. 
Ulozi članova u društvo s neograničenom solidarnom odgovornošću mogu biti u novcu, stvarima, pravima i izvršenim uslugama. 
Vrijednost uloga u stvarima, pravima i vršenju usluga utvrđuje se ugovorom o osnivanju društva. 
Ulozi članova su jednake vrijednosti. 
Svaki član će uplatiti ili unijeti svoj ulog u roku utvrđenom ugovorom, a u slučaju da rok nije ugovoren, najkasnije dva mjeseca nakon upisa osnivanja društva u sudski registar. 
Ulozi članova postaju imovina društva. 
3. Upravljanje i zastupanje 
Član 82. 
Svaki član društva s neograničenom solidarnom odgovornošću ima pravo i obavezu da upravlja društvom, u skladu s ugovorom. 
Ugovorom se može odrediti da za određeno vrijeme društvom potpuno ili djelimično upravlja jedan ili više članova, čime se ostali članovi u istoj mjeri odriču prava upravljanja. 
Član društva s neograničenom solidarnom odgovornošću može svoje pravo upravljanja prenijeti na lice koje nije član društva, samo uz saglasnost ostalih članova. 
Ako svi članovi ili više članova imaju pravo upravljati društvom, svaki od njih ima pravo voditi poslovanje. 
Ako se jedan od članova s pravom upravljanja protivi preduzimanju neke radnje ili izvršenju nekog posla, ostali članovi s pravom upravljanja nemaju pravo preduzeti radnju ili izvršiti posao. 
Ako je ugovorom određeno da članovi društva ovlašteni za upravljanje mogu samo zajedno djelovati, svaka radnja i posao se može izvršiti samo saglasnošću svih ovlaštenih članova. 
Član 83. 
Ukoliko je ugovorom određeno da o određenim pitanjima odlučuju svi članovi društva s neograničenom solidarnom odgovornošću, o tim pitanjima se odlučuje saglasnošću svih članova društva. 
Član 84. 
Član društva s neograničenom solidarnom odgovornošću može se pismenom izjavom za određeno vrijeme odreći prava na upravljanje i ostalim članovima, uz njihovu saglasnost, prepustiti pravo potpunog upravljanja. 
Član 85. 
Ovlaštenje za upravljanje društvom s neograničenom solidarnom odgovornošću dato jednom ili više članova može se opozvati saglasnošću svih ostalih članova, ako ugovorom nije drugačije određeno. 
Nakon opoziva ovlaštenja, do postizanja novog sporazuma članova o ovlaštenju, članovi upravljaju društvom u skladu sa članom 81. stav 1. ovog zakona. 
Član 86. 
Član s ovlaštenjem za upravljanje društvom s neograničenom solidarnom odgovornošću dužan je ostale članove društva na njihov zahtjev obavijestiti o svim poslovima. 
Svaki član društva ima pravo uvida u poslovne knjige i isprave društva. 
Član 87. 
Društvo s neograničenom solidarnom odgovornošću zastupa svaki član, ako ugovorom nije drugačije određeno. 
Ako su ugovorom samo neki članovi ovlašteni da zajedno ili pojedinačno zastupaju društvo, ostali članovi ne mogu zastupati društvo. 
Članovi ovlašteni da zajedno zastupaju društvo, mogu jednog od njih pismeno ovlastiti za izvršenje određenih poslova. 
Svaki član društva neograničeno solidarno odgovara trećim licima za obaveze društva, osim ako treće lice prilikom sklapanja pravnog posla sa jednim od članova zna da taj član nije ovlašten zastupati društvo. 
4. Dobit i gubitak 
Član 88. 
Članovi društva s neograničenom solidarnom odgovornošću učestvuju u raspodjeli dobiti i pokriću gubitka u jednakim iznosima, ako ugovorom nije određeno drugačije. 
5. Zabrana konkurentskog djelovanja 
Član 89. 
Članovi društva s neograničenom solidarnom odgovornošću mogu obavljati druge poslove i djelatnosti i time stvarati imovinske obaveze uz saglasnost svih ostalih članova, ako ugovorom nije drugačije određeno. 
6. Obim odgovornosti članova 
Član 90. 
Lice koje pristupi društvu s neograničenom solidarnom odgovornošću, odgovara i za obaveze društva nastale prije njegovog pristupanja. 
Član koji je izmirio obavezu društva nastalu prije njegovog pristupanja, ima pravo regresa od ostalih članova za izmirenu obavezu društva i troškova koje je imao u vezi s tim. 
Član koji istupi iz društva koje nastavi poslovanje, odgovara samo za obaveze društva nastale do dana upisa njegovog istupanja u sudski registar. 
7. Istupanje iz društva i pristupanje društvu 
Član 91. 
Član društva s neograničenom solidarnom odgovornošću može istupiti iz društva. 
Društvu može pristupiti novi član. 
Istupanje člana iz društva i pristupanje društvu novog člana uređuje se ugovorom. 
Član društva može svoja prava i obaveze prenositi na treća lica samo uz saglasnost svih ostalih članova društva. 
8. Prestanak društva 
Član 92. 
Društvo s neograničenom solidarnom odgovornošću prestaje, osim osnova i načina iz čl. 71. i 72. ovog zakona, i u slučaju: 
1) kada jedan član najkasnije šest mjeseci prije kraja kalendarske godine podnese pismenu obavijest o istupanju i raskidu ugovora zaključenog na neodređeno vrijeme, ako ugovorom nije određeno drugačije; 
2) smrti člana, osim ako po ugovoru nasljednik umrlog postane novi član; 
3) prestanka pravnog lica kao člana društva; 
4) stečaja jednog od članova društva; 
5) gubitka ili ograničenja pravne sposobnosti jednog od članova društva; 
6) odluke suda o prestanku društva. 
Član 93. 
U slučajevima iz člana 92. tač. 1. do 5. ovog zakona, ostali članovi društva s neograničenom solidarnom odgovornošću mogu izvršiti izmjene ugovora i nastaviti poslovanje. 
Član čije je članstvo prestalo ili njegov nasljednik, odnosno pravni sljednik ima pravo namirenja udjela, koje se obračunava kao i udio u ostatku imovine nakon likvidacije. 
Član 94. 
Ako društvo nastavi postojati nakon smrti jednog člana, nasljednik može postaviti pismeni zahtjev da ga naslijedi u društvu, najkasnije 30 dana od dana pravosnažnosti odluke o naslijeđivanju. 
Prihvatanjem članstva u društvu, nasljednik preuzima prava i obaveze umrlog člana od dana njegove smrti. 
Nasljednik umrlog člana koji nije prihvatio članstvo u društvu, ima pravo tražiti od društva namirenje udjela, a kada ima više nasljednika, vlasnička prava preminulog člana u imovini društva dijele se među nasljednicima u omjeru utvrđenom testamentom ili sudskom odlukom o naslijeđivanju. 
Nasljedniku koji je prihvatio članstvo u društvu izvršit će se kompenzacija srazmjerna njegovom udjelu u nasljedstvu. 
Nasljednici koji prihvate članstvo u društvu, postaju članovi sa vlasničkim pravima srazmjerno njihovom učešću u naslijeđenoj imovini umrlog člana. 
Član 95. 
U slučaju likvidacije društva s neograničenom solidarnom odgovornošću, članovi imaju pravo na srazmjeran dio ostatka imovine društva nakon likvidacije. 
Imovina društva nakon likvidacije dijeli se među članovima prvo do iznosa njihovih uplaćenih uloga, a zatim na jednake dijelove. 
Ostatak imovine društva nakon likvidacije koji nije dovoljan za povrat uplaćenih uloga, dijeli se među članovima srazmjerno ulozima, ako ugovorom nije određeno drugačije. 
TREĆI DIO:
KOMANDITNO DRUŠTVO 
1. Pojam i osnivanje 
Član 96. 
Društvo u kojem jedan ili više članova odgovara za obaveze društva neograničeno solidarno cjelokupnom svojom imovinom (komplementari), a jedan ili više članova odgovara za obaveze društva samo do iznosa njihovih uloga upisanih u sudski registar (komanditori) je komanditno društvo. 
Na komanditna društva primjenjuju se odredbe ovog zakona o društvima s neograničenom solidarnom odgovornošću, ukoliko drugim odredbama ovog zakona nije propisano drugačije. 
Komanditno Društvo se može transformisati u komanditno Društvo na dionice. 
Član 97. 
Komanditno društvo se osniva ugovorom, koji obavezno sadrži: 
1) firmu i sjedište društva; 
2) ime, prezime i adresu prebivališta, odnosno firmu i sjedište članova; 
3) određenje koji članovi su komplementari, a koji komanditori; 
4) vrsta i iznos uloga svakog člana; i 
5) djelatnost komanditnog društva. 
Član 98. 
Za izmjene ugovora o osnivanju komanditnog društva potrebna je saglasnost svih članova,. 
Ugovorom se može odrediti da za prijenos vlasničkih prava komanditora na drugo lice nije potrebna saglasnost svih članova. 
Član 99. 
Prijavu za upis za upis osnivanja komanditnog društva u sudski registar potpisuju svi članovi. 
 2. Upravljanje i zastupanje 
Član 100. 
Poslovima komanditnog društva upravljaju komplementari. 
Komanditor ima pravo uvida u poslovne knjige i isprave društva i godišnji financijski izvještaj. 
Član 101. 
Komanditno društvo zastupa svaki komplementar, ako ugovorom nije izričito određeno drugačije. 
Član 102. 
Komanditor može zastupati komanditno društvo samo na osnovu posebnog ovlaštenja datog saglasnošću svih članova. 
Komanditor koji bez ovlaštenja zaključi ugovor u ime društva, odgovora za obaveze iz tog ugovora kao komplementar. 
 3. Dobit 
Član 103. 
Dobit komanditnog društva dijeli se na dio za komplementare i dio za komanditore, u omjeru utvrđenom ugovoru. 
Dio dobiti namijenjen komplementarima dijeli se među njima na jednake dijelove. 
Dio dobiti namijenjen komanditorima dijeli se među njima srazmjerno uplaćenim ulozima, ako ugovorom nije određeno drugačije. 
4. Prestanak komanditnog društva 
Član 104. 
Svi članovi komanditnog društva imaju pravo na srazmjeran udio u ostatku imovine društva nakon likvidacije. 
Član 105. 
Ako je ostatak imovine nakon likvidacije komanditnog društva nedovoljan za povrat uplaćenih uloga, komanditori imaju pravo prvenstva na povrat uloga. 
Ostatak imovine nakon povrata uloga, dijeli se među članovima društva po omjeru za raspodjelu dobiti. 
Ugovorom se može odrediti drugačiji način raspodjele ostatka imovine komanditnog društva nakon likvidacije. 
Član 106. 
Komanditno društvo ne prestaje u slučaju smrti, gubitka ili ograničenja pravne sposobnosti ili prinudne prodaje i naplate iz imovine komanditora. 
ČETVRTI DIO:
DIONIČKO DRUŠTVO 
I - OPĆE ODREDBE 
Član 107. 
Dioničko društvo je društvo čiji je osnovni kapital podijeljen na dionice. 
Član 108. 
Dioničko društvo ne odgovara za obaveze dioničara. 
II - OSNIVANJE 
1. Osnivači i osnivački akt 
Član 109. 
Dioničko društvo mogu osnovati jedan ili više osnivača. 
Osnivači su obavezno i dioničari dioničkog društva. 
Član 110. 
Dioničko društvo se osniva ugovorom o osnivanju, koji obavezno sadrži: 
1) ime i prezime ili firmu, i adresu prebivališta ili sjedišta osnivača; 
2) firmu i sjedište dioničkog društva; 
3) djelatnost ; 
4) prava i obaveze osnivača; 
5) iznos osnovnog kapitala; 
6) oznaku klase, ukupan broj i nominalnu vrijednost dionica; 
7) opis prava sadržanih u dionici; 
8) broj dionica koji upisuje svaki osnivač; 
9) postupak i rokove prodaje i banku kod koje se vrši uplata dionica ; 
10) opis i procjena vrijednosti uloga u stvarima i pravima; 
11) način naknade troškova osnivanja; 
12) posljedice neizvršavanja obaveza osnivača ; 
13) način rješavanja sporova između osnivača ; i 
14) ime i prezime lica koje predstavlja dioničko društvo u postupku osnivanja. 
Ugovor o osnivanju dioničkog društva mora biti potpisan od svih osnivača ili njihovih punomoćnika, a potpisi ovjereni u skladu sa zakonom. 
Uz potpis punomoćnika prilaže se ovjereno pismeno ovlaštenje . 
Kada dioničko Društvo osniva jedan osnivač, osnivački akt je odluka o osnivanju dioničkog društva. 
Član 111. 
Prilikom osnivanja dioničkog društva, sve dionice mogu otkupiti osnivači (u daljem tekstu: simultano osnivanje), ili ugovoreni broj dionica otkupljuju osnivači, a preostale dionice kupuju druga lica na osnovu javnog poziva za upis i uplatu (u daljem tekstu: sukcesivno osnivanje), u skladu sa zakonom kojim se uređuje emisija i promet vrijednosnih papira. 
2. Simultano osnivanje 
Član 112. 
Upis dionica pri simultanom osnivanju dioničkog društva izvršen je potpisom ugovora o osnivanju od strane osnivača. 
Uplata dionica vrši se na osnovu rješenja Komisije za vrijednosne papire u Federaciji (u daljem tekstu: Komisija) kojim se utvrđuje uspjela emisija dionica. 
Uplata dionica je bezuslovna. 
3. Sukcesivno osnivanje 
Član 113. 
Ugovor o sukcesivnom osnivanju dioničkog društva, uz elemente iz člana 110. ovog zakona, obavezno sadrži i: 
1) mjesto, vrijeme i način upisa dionica; 
2) mjesto, vrijeme i način uplate dionica; 
3) vrstu uloga kojim se mogu platiti dionice; 
4) postupak kada upisani iznos premašuje iznos objavljen u javnoj ponudi; 
5) način određivanja cijene dionica po okončanju upisa; i 
6) način sazivanja osnivačke skupštine dioničkog društva. 
Član 114. 
Osnivači podnose Komisiji zahtjev za odobravanje javne ponude dionica, uz koji su dužni dostaviti: 
1) ugovor o osnivanju; 
2) prijedlog statuta dioničkog društva; 
3) prijedlog prospekta, u skladu sa zakonom kojim se uređuju emisija i promet vrijednosnih papira; 
4) ugovor zaključen između osnivača i Registra vrijednosnih papira u Federaciji Bosne i Hercegovine (u daljem tekstu: Registar); 
5) ugovor zaključen između osnivača i banke putem koje emitent izvršava obaveze prema vlasniku vrijednosnog papira (u daljem tekstu: Depozitar); i 
6) ugovor o otvaranju privremenog računa za deponovanje uplata dionica. 
O zahtjevu iz stava 1. ovog člana, Komisija donosi rješenje u roku od 30 dana od dana prijema zahtjeva. 
Član 115. 
Nakon dobijanja rješenja Komisije o odobrenju javne ponude dionica, osnivači su obavezni objaviti javni poziv za upis i uplatu dionica, u skladu sa Zakonom o vrijednosnim papirima. 
Rok za upis dionica ne može biti duži od 90 dana od dana objavljivanja javnog poziva. 
Upis dionica vrši se potpisivanjem izjave o upisu, u skladu sa zakonom i propisima Komisije. 
Član 116. 
Osnivači su obavezni objaviti izvještaj o ukupnom iznosu i broju upisanih i uplaćenih dionica, najmanje u jednom domaćem dnevnom listu, u roku od osam dana od dana prijema rješenja Komisije kojim se utvrđuje da je emisija dionica uspjela. 
Izvještaj iz stava 1. ovog člana obavezno sadrži: 
1) ime i prezime ili firma i adresu prebivališta ili sjedišta upisnika dionica; 
2) klasu, broj i nominalnu vrijednost upisanih dionica; 
3) podatke o načinu i roku plaćanja upisanih dionica; 
4) iznos uplaćen pri upisu dionica; 
5) popis i procijenjenu vrijednost stvari i prava kojima su plaćene upisane dionice; i 
6) cijenu dionica nakon emisije. 
Član 117. 
Za izvršene uplate upisanih dionica po cijeni nakon emisije osnivači su dužni izdati pismenu privremenu potvrdu, koja obavezno sadrži klasu, broj, nominalnu vrijednost i cijenu upisanih dionica nakon emisije. 
Osnivači ne mogu raspolagati izvršenim uplatama dionica. 
Dioničko društvo raspolaže novčanim uplatama i unesenim stvarima i pravima nakon upisa društva u sudski registar. 
Naknade i drugi troškovi osnivanja ne mogu se isplaćivati na teret osnovnog kapitala. 
Član 118. 
Ako sve dionice iz člana 116. stav 2. tačka 2. ovog zakona nisu upisane u objavljenom roku, osnivači i drugi upisnici mogu upisati preostale dionice, najkasnije 15 dana nakon isteka objavljenog roka za upis. 
Ako osnivači i drugi upisnici ne upišu sve dionice, osnivanje dioničkog društva nije uspjelo. 
U slučaju iz stava 2. ovog člana, osnivači su dužni izvještaj o neuspjelom osnivanju dioničkog društva, sa podacima i načinu i roku povrata izvršenih uplata, objaviti na način objavljivanja prospekta, i najkasnije 15 dana od isteka roka iz stava 1. ovog člana. 
4. Osnivačka skupština 
Član 119. 
Osnivači su dužni sazvati osnivačku skupštinu dioničkog društva najkasnije 60 dana od dana prijema rješenja Komisije kojim se utvrđuje da je emisija dionica uspjela. 
Ukoliko osnivačka skupština nije sazvana u roku iz stava 1. ovog člana, upis dionica postaje ništavan i smatra se da dioničko društvo nije osnovano. 
U slučaju iz stava 2. ovog člana, osnivači su dužni objaviti izvještaj u skladu sa članom 118. stav 3. ovog zakona. 
Član 120. 
Osnivačka skupština može odlučivati ukoliko joj prisustvuju, lično ili putem punomoćnika, dioničari sa najmanje dvije trećine ukupnog broja dionica s pravom glasa. 
Ukoliko kvorum iz stava 1. ovog člana ne postoji po proteku 60 minuta od zakazanog vremena početka skupštine, osnivačka skupština se odgađa i ponovo saziva najranije 15, a najkasnije 30 dana od prvobitno zakazanog datuma održavanja. 
U slučaju ponovnog sazivanja, osnivačka skupština može odlučivati ukoliko je zastupljeno više od polovine ukupnog broja dionica s pravom glasa. 
Osnivačkom skupštinom, do izbora predsjedavajućeg, predsjedava jedan od osnivača. 
Član 121. 
Osnivačka skupština: 
1) usvaja izvještaj o osnivanju ; 
2) usvaja statut; 
3) bira predsjedavajućeg skupštine; 
4) imenuje članove nadzornog odbora; i 
5) potvrđuje vrijednost uloga u stvarima i pravima i utvrđuje broj dionica emitovanih po tom osnovu. 
Član 122. 
Izvještaj o osnivanju dioničkog društva obavezno sadrži: 
1) broj upisanih dionica; 
2) nominalnu vrijednost i cijenu po kojoj su dionice upisane; 
3) uplate za upisane dionice izvršene prije održavanja osnivačke skupštine; 
4) popis i procijenjenu vrijednost svakog uloga u stvarima i pravima; 
5) podatke o upisnicima isključenim u skladu sa članom 139. ovog zakona. 
Član 123. 
Statut dioničkog društva obavezno sadrži: 
1) firmu, sjedište i djelatnost ; 
2) iznos osnovnog kapitala, klasu, broj i nominalnu vrijednost dionica; 
3) postupak u slučaju neplaćanja upisanih dionica; 
4) način povećanja i smanjivanja osnovnog kapitala; 
5) način formiranja i korištenja fonda rezervi; 
6) način podjele dobiti i isplate dividende; 
7) način pokrića gubitka; 
8) broj glasova po klasi dionica; 
9) način sazivanja skupštine i odlučivanja, sastav i nadle-žnosti odbora; 
10) sastav, način imenovanja i razrješenja, i ovlaštenja nadzornog odbora i uprave društva; 
11) postupak pripajanja, spajanja, podjele i promjene oblika društva; 
 12) prestanak društva; i 
 13) postupak izmjena i dopuna statuta. 
5. Upis u registar 
Član 124. 
Uprava dioničkog društva dužna je podnijeti zahtjev za upis u registar emitenata vrijednosnih papira kod Komisije (u daljem tekstu: registar emitenata), najkasnije 15 dana od dana održavanja osnivačke skupštine. 
Uz zahtjev iz stava 1. ovog člana, dostavlja se: 
1) zapisnik osnivačke skupštine; 
2) dokaz o uplati ukupnog iznosa upisanih dionica po cijeni nakon emisije; 
3) statut; i 
4) popis članova nadzornog odbora i uprave. 
Član 125. 
Dionice za koje dospjele uplate nisu izvršene i koje prije upisa u registar emitenata nisu preuzeli i uplatili osnivači ili drugi upisnici, osnivači su dužni proglasiti nevažećim. 
Osnivači su dužni pismeno obavijestiti Komisiju o proglašenju dionica nevažećim u slučaju iz stava 1. ovog člana. 
Član 126. 
Na osnovu rješenja Komisije o upisu u registar emitenata, uprava dioničkog društva podnosi prijavu za upis dioničkog društva u sudski registar. 
III - OSNOVNI KAPITAL 
1. Osnovni kapital prilikom osnivanja 
Član 127. 
Osnovni kapital dioničkog društva iznosi najmanje 50.000 (pedeset hiljada) KM. 
Nominalna vrijednost dionice ne može biti manja od 10 (deset) KM. 
Član 128. 
Ako se osnovni kapital prilikom osnivanja dioničkog društva, osim ulozima u novcu, obezbjeđuje i ulozima u stvarima i pravima, ukupni ulozi u novcu ne mogu biti manji od iznosa iz člana 127. stav 1. ovog zakona. 
Član 129. 
Pri sukcesivnom osnivanju, nakon upisa dionica do iznosa osnovnog kapitala iz javnog poziva za upis i uplatu dionica, osnivači su dužni odbiti dalji upis dionica, ako je to utvrđeno ugovorom o osnivanju. 
Od dana donošenja odluke iz stava 1. ovog člana, osnivači su neograničeno solidarno odgovorni za povrat sredstava uplaćenih iznad iznosa osnovnog kapitala, sa kamatom obračunatom po kamatnoj stopi na depozite po viđenju kod banke kod koje je vršena uplata dionica. 
Član 130. 
Cijena dionice nakon okončanja emisije ne može biti manja od njene nominalne vrijednosti. 
Razlika cijene dionice nakon okončanja emisije iznad nominalne vrijednosti, je dionička premija. 
2. Povećanje osnovnog kapitala 
Član 131. 
Povećanje osnovnog kapitala vrši se na osnovu odluke koju, na prijedlog nadzornog odbora, donosi skupština dioničkog društva dvotrećinskom većinom zastupljenih dionica s pravom glasa, po svakoj klasi dionica. 
Član 132. 
Nadzorni odbor dioničkog društva može statutom ili odlukom skupštine biti ovlašten za donošenje odluke o povećanju osnovnog kapitala, i to: 
1) emisijom novih dionica; 
2) iz fonda rezervi iznad iznosa iz člana 188. stav 3. ovog zakona; 
3) emisijom dionica za zaposlene iz dobiti. 
U slučajevima iz stava 1. tač. 1. i 2. ovog člana povećanje osnovnog kapitala može se izvršiti najviše do jedne trećine iznosa osnovnog kapitala na dan donošenja odluke. 
Ovlaštenje iz statuta ili odluka skupštine iz stava 1. ovog člana važi najduže pet godina i obavezno sadrži način procjene stvari i prava čijim unosom se uplaćuju nove dionice. 
Član 133. 
Prijedlog odluke iz člana 131. i odluka iz člana 132. ovog zakona o povećanju osnovnog kapitala dioničkog društva obavezno sadrži: 
1) razloge, obim i način povećanja; 
2) novu nominalnu vrijednost dionica nakon povećanja osnovnog kapitala; 
3) klasu, broj i nominalnu vrijednost dionica nove emisije; 
4) rok za upis i cijenu dionica nakon emisije ili način njenog određivanja; 
5) opis prava sadržanih u dionicama nove emisije i posljedice na prava sadržana u dionicama ranijih emisija; 
6) ograničenje ili isključenje prava preče kupnje dionica nove emisije; i 
7) mogućnosti uplate dionica nove emisije unosom stvari i prava i način procjene njihove vrijednosti. 
Član 134. 
Povećanje osnovnog kapitala postaje pravno valjano upisom u registar emitenata. 
Član 135. 
Uplata dionica nove emisije u novcu može se vršiti u ratama, u roku koji ne može biti duži od godinu dana od dana donošenja rješenja Komisije o uspjeloj emisiji dionica. 
Uplaćenim ratama prvo se izmiruje dionička premija za sve upisane dionice, a zatim nominalna vrijednost pojedinačnih dionica. 
Plaćanje dionica ne može se vršiti prebijanjem potraživanja prema dioničkom društvu. 
Član 136. 
Upisnik se može osloboditi obaveze plaćanja upisanih dionica samo u slučaju smanjenja osnovnog kapitala društva prije isteka roka za uplatu dionica u ratama, i to srazmjerno smanjenju. 
Član 137. 
Za uplate nominalne vrijednosti dionica i dioničke premije, dioničko društvo dužno je privremenu pismenu potvrdu (u daljem tekstu: privremenica), koja važi do uplate pune cijene dionice i obavezno sadrži: 
1) oznaku “privremenica”; 
2) firmu i adresu sjedišta dioničkog društva; 
3) iznos osnovnog kapitala; 
4) ime i prezime ili firmu vlasnika privremenice; 
5) klasu i broj dionica za koje je izdata privremenica; 
6) broj i nominalni iznos upisanih dionica koje nisu uplaćene u cijelosti; 
7) uplaćeni iznos cijene dionice nakon emisije; 
8) rok za plaćanje ukupnog iznosa upisanih dionica; i 
9) datum izdavanja privremenice, sa potpisom ovlaštenog lica. 
Član 138. 
Prenos privremenice vrši se indosiranjem. 
Član 139. 
Upisnika dionica koji ne plati punu cijenu dionica nakon emisije u roku utvrđenom odlukom o emisiji, nadzorni odbor će isključiti iz dioničkog društva odlukom, koju je društvo dužno odmah upisati u knjigu dioničara, javno objaviti i preporučenom poštom dostaviti upisniku. 
Upisnik dionica iz stava 1. ovog člana dužan je dioničkom društvu vratiti privremenicu, najkasnije 30 dana od dana donošenja odluke o isključenju iz dioničkog društva, a u protivnom nadzorni odbor će je proglasiti i objaviti nevažećom na način za sazivanje skupštine utvrđen ovim zakonom i statutom dioničkog društva. 
Član 140. 
Nadzorni odbor će, umjesto privremenice proglašene nevažećom, izdati novu privremenicu ili emitovati dionice drugom licu, u skladu s odlukom skupštine dioničkog društva. 
Iz prihoda od novih privremenica i dionica iz stava 1. ovog člana izmiruju se dionička premija, kamate na zaostale uplate i troškovi objavljivanja odluke i obavještavanja isključenog dioničara, a ostatak se isplaćuje isključenom dioničaru, do iznosa izvršenih uplata za nominalnu vrijednost dionica. 
2.1. Emisija novih dionica 
Član 141. 
Osnovni kapital se može povećati emisijom novih dionica samo ako su dionice ranijih emisija uplaćene u cjelini. 
Odredba stava 1. ovog člana ne primjenjuje se ako se dionice nove emisije plaćaju isključivo unosom stvari i prava u dioničko društvo. 
Član 142. 
Odluka o povećanju osnovnog kapitala emisijom novih dionica obavezno sadrži: 
1) iznos povećanja osnovnog kapitala; 
2) mogućnost upisa dionica i način utvrđivanja iznosa upisa-nog iznad povećanja osnovnog kapitala utvrđenog odlukom; 
3) klasu, broj i nominalnu vrijednost dionica; 
4) prava sadržana u dionici nove klase; 
5) mjesto i rok upisa dionica; 
6) pravo preče kupnje, način, mjesto i rok upisa dionica po osnovu tog prava; 
7) cijenu dionice nakon emisije ili način njenog određivanja; 
8) naziv banke kod koje upisnik plaća dionice; 
9) opis i procijenjenu vrijednost stvari i prava kojima se plaćaju dionice; i 
10) mjesto i rok za predaju stvari i prava kojima se plaćaju dionice. 
Cijena dionica nakon emisije ili način njenog određivanja mora biti isti za sve upisnike dionica. 
Član 143. 
Povećanje osnovnog kapitala emisijom novih dionica obavlja se putem javne ponude, ako odlukom nije izričito drugačije utvrđeno. 
Nadzorni odbor dioničkog društva je dužan podnijeti Komisiji zahtjev za odobravanje javne ponude dionica, najkasnije 30 dana od dana donošenja odluke o povećanju osnovnog kapitala. 
Upis dionica nove emisije vrši se na osnovu rješenja Komisije o odobrenju javne ponude dionica i objavljenog javnog poziva za upis i uplatu dionica, ili prijave zatvorene prodaje, u skladu sa odredbama ovog zakona i zakona kojim se uređuje emisija i promet vrijednosnih papira. 
Član 144. 
Uplata dionica nove emisije vrši se u rokovima utvrđenim odlukom, s tim da prije upisa povećanja osnovnog kapitala u registar emitenata mora biti plaćen iznos dioničke premije u cjelini i najmanje 30% nominalne vrijednosti dionica, a stvari i prava kojim se plaćaju dionice moraju biti u cjelini unesene u društvo. 
Član 145. 
Pravo na dividendu po osnovu novih dionica stiče se za godinu u kojoj je osnovni kapital povećan, ako statutom dioničkog društva nije drugačije utvrđeno ili datum isplate dividende nije unaprijed određen. 
Član 146. 
Dioničari imaju pravo preče kupnje dionica nove emisije srazmjerno njihovom učešću u osnovnom kapitalu, ako se dionice nove emisije plaćaju isključivo novcem. 
Član 147. 
Dioničko društvo obavezno je u javnom pozivu za upis i uplatu dionica objaviti podatke o pravu preče kupnje, i to: 
1) mjesto i rok ostvarivanja prava preče kupnje, koji ne može biti kraći od 14 dana; 
2) broj dionica nove emisije koje dioničari mogu upisati; 
3) klasu i nominalnu vrijednost dionica; 
4) cijenu dionica nakon emisije ili način njenog određivanja; i 
5) datum za obračun učešća dioničara u osnovnom kapitalu radi utvrđivanja obima prava preče kupnje dionica nove emisije. 
Cijena dionica nakon emisije ili način njenog određivanja jednaki su za sve upisnike dionica po osnovu prava preče kupnje. 
Član 148. 
Pravo preče kupnje dionica nije prenosivo. 
Član 149. 
Pravo preče kupnje dionica može se oduzeti ili ograničiti odlukom skupštine dioničkog društva donesenom većinom zastupljenih dionica s pravom glasa, po svakoj klasi dionica. 
Odluka iz stava 1. ovog člana primjenjuje se jednako na sve vlasnike dionica iste klase. 
Član 150. 
Ograničenjem prava preče kupnje ne smatra se kada osiguravatelj emisije dionica, u skladu sa odredbama člana 147. ovog zakona, dioničarima za koje je utvrđeno pravo preče kupnje prodaje dionice po cijeni utvrđenoj na osnovu prosječne tržišne cijene dionica istog emitenta za 30 dana koji prethode datumu održavanja skupštine društva. 
Član 151. 
Dioničari mogu, u skladu sa članom 146. ovog zakona, zaključiti pismeni ugovor o kupovini dionica nove emisije, koji zamjenjuje listu upisnika i obavezno sadrži broj dionica koje upisuje svaki dioničar i rok plaćanja. 
2.2. Povećanje nominalne vrijednosti dionica 
Član 152. 
Povećanje osnovnog kapitala povećanjem nominalne vrijednosti emitovanih dionica može se vršiti samo na teret fonda rezervi, i to za iznos iznad obavezne visine fonda rezervi utvrđene odredbama ovog zakona. 
Dioničari snose troškove povećanja nominalne vrijednosti dionica. 
Član 153. 
Dioničko društvo može, umjesto povećanja nominalne vrijednosti postojećih dionica, emitovati besplatne nove dionice. 
Besplatne dionice sadrže prava koja sadrže obične dionice. 
Član 154. 
Dioničko društvo je dužno prijaviti Registru povećanje nominalne vrijednosti dionica ili emisiju besplatnih dionica. 
2.3. Uslovno povećanje osnovnog kapitala 
Član 155. 
Odluku o uslovnom povećanju osnovnog kapitala skupština dioničkog društva donosi u slučaju: 
1) emisije zamjenjivih obveznica i obveznica sa pravom pre- če kupnje, u obimu prava koja proizilaze iz ovih obveznica; 
2) spajanja i pripajanja dioničkih društava; i 
3) upisa novih dionica od strane zaposlenih, u skladu sa planom raspodjele dobiti dioničkog društva. 
Uslovno povećanje osnovnog kapitala može iznositi više od 50% iznosa osnovnog kapitala upisanog u registar emitenata na dan donošenja odluke iz stava 1. ovog člana samo ako je ta odluka donesena dvotrećinskom većinom ukupnog broja zastupljenih dionica s pravom glasa, po svakoj klasi dionica. 
Član 156. 
Odluka iz člana 155. stav 1. ovog zakona obavezno sadrži: 
1) iznos i razloge uslovnog povećanja osnovnog kapitala; 
2) naznaku da se radi o uslovnom povećanju po osnovu prava zamjene ili prava preče kupnje, ili upisu dionica od strane zaposlenih; 
3) klasu, broj i nominalnu vrijednost dionica koje se mogu emitovati po osnovu uslovnog povećanja osnovnog kapitala. 
Odlukom o uslovnom povećanju osnovnog kapitala utvrđuje se rok za emisiju novih dionica po tom osnovu, koji ne može biti duži od pet godina od dana donošenja odluke. 
Član 157. 
Dioničko društvo je dužno podnijeti Komisiji zahtjev za odobravanje uslovnog povećanja osnovnog kapitala, najkasnije 30 dana od dana donošenja odluke iz člana 155. stav 1. ovog zakona. 
Upis zamjenjivih obveznica i obveznica sa pravom preče kupnje može se vršiti nakon dobijanja rješenja Komisije i objavljivanja javnog poziva za upis i uplatu. 
Član 158. 
Pravo na zamjenu se ostvaruje pismenim zahtjevom dioničkom društvu za zamjenu obveznica u dionice. 
Pravo preče kupnje ostvaruje se upisom dionica. 
Upis dionica na osnovu prava preče kupnje obavlja se u skladu sa odredbama čl. 146. do 150. ovog zakona. 
Član 159. 
Nakon isteka roka iz člana 156. stav 2. ovog zakona, nadzorni odbor je dužan podnijeti zahtjev za upis ostvarenog povećanja osnovnog kapitala u registar emitenata. 
2.4. Povećanje iz vlastitih sredstava 
Član 160. 
Nakon usvajanja godišnjeg finansijskog izvještaja sa izvještajem revizije, i izvršenog obaveznog izdvajanja u fond rezervi, skupština može donijeti odluku da dio dobiti koristi za povećanje osnovnog kapitala. 
Član 161. 
Odluka iz člana 160. ovog zakona obavezno sadrži iznos povećanja osnovnog kapitala i određenje da li se povećanje vrši povećanjem nominalne vrijednosti dionica ili emisijom novih dionica. 
Član 162. 
Povećanje osnovnog kapitala iz vlastitih sredstava može se vršiti samo iz fonda rezervi, za iznos iznad obavezne visine fonda rezervi utvrđene odredbama ovog zakona. 
Dio fonda rezervi namijenjen za naknadu gubitka ne može se koristiti za povećanje osnovnog kapitala dioničkog društva iz vlastitih sredstava. 
Član 163. 
Povećanje osnovnog kapitala iz vlastitih sredstava raspoređuje se na sve dionice srazmjerno nominalnoj vrijednosti. 
Član 164. 
Promjena nominalne vrijednosti dionica upisuje se kod Registra, na osnovu prijave dioničkog društva i izvoda iz registra emitenata. 
2.5. Integrisano povećanje 
Član 165. 
 Dioničko društvo dužno je prilikom povećanja osnovnog kapitala, iz vlastitih izvora platiti dio cijene dionica nakon emisije u slučaju kada dionice u prometu na berzi ili drugom uređenom javnom tržištu na dan donošenja odluke imaju cijenu nižu od nominalne vrijednosti, ili se povećanje osnovnog kapitala vrši upisom dionica zaposlenih. 
U slučaju iz stava 1. ovog člana uplata dionica vrši se isključivo u novcu. 
Član 166. 
Odluka o povećanju osnovnog kapitala u skladu sa članom 165. ovog zakona obavezno sadrži: 
1) iznos povećanja osnovnog kapitala; 
2) klasu, broj i nominalnu vrijednost dionica; 
3) podatke iz čl. 147. i 151. ovog zakona; 
4) način prodaje dionica koje nisu upisane po osnovu prava preče kupnje; 
5) mjesto i rok upisa dionica za dioničare bez prava preče kupnje, cijenu dionica nakon emisije ili način njenog određivanja; 
6) naziv banke kod koje upisnik plaća dionice nakon emisije; 
7) opis prava sadržanih u dionicama nove klase; 
8) mogućnost upisa dionica iznad iznosa utvrđenog odlukom o integrisanom povećanju; 
9) dio cijene dionice nakon emisije koji plaća društvo i izvor sredstava. 
Član 167. 
Upisnici dionica emitovanih po osnovu integrisanog povećanja dužni su najmanje 50% cijene dionice uplatiti prije upisa povećanja osnovnog kapitala u Registar emitenata. 
Član 168. 
Na integrisano povećanje osnovnog kapitala primjenjuju se odredbe člana 141. stav 1, člana 142. stav 1, čl. 146. do 148, 151, 160. i 162. stav 2. ovog zakona. 
3. Smanjenje osnovnog kapitala 
Član 169. 
Smanjenje osnovnog kapitala vrši se na osnovu odluke skupštine donesene dvotrećinskom većinom zastupljenih dionica s pravom glasa. 
Odluka o smanjenju osnovnog kapitala donosi se odvojenim glasanjem za svaku klasu dionica i objavljuje se najmanje u jednom domaćem dnevnom listu, dva puta u roku od 30 dana od dana donošenja. 
Osnovni kapital se ne može smanjiti ispod iznosa utvrđenog u članu 127. stav 1. ovog zakona. 
Smanjenje osnovnog kapitala ne smije uticati na izvršavanje obaveza prema povjeriocima dioničkog društva. 
Član 170. 
Odluka iz člana 169. ovog zakona obavezno sadrži: 
1) iznos i razlog smanjenja osnovnog kapitala; 
2) način smanjenja osnovnog kapitala; i 
3) način povlačenja dionica, cijenu povučene dionice ili način njenog određivanja. 
Smanjivanje osnovnog kapitala povlačenjem dionica može se vršiti samo ako je mogućnost povlačenja predviđena statutom dioničkog društva ili odlukom o emisiji dionica. 
Povlačenje dionica vrši se kupovinom na berzi i drugim uređenim javnim tržištima ili ponudom dioničarima, u skladu sa statutom i odlukom skupštine o smanjenju osnovnog kapitala. 
Član 171. 
 Dioničko društvo je dužno podnijeti zahtjev Komisiji za odobravanje smanjenja osnovnog kapitala, najkasnije 30 dana od dana donošenja odluke iz člana 169. stav 1. ovog zakona. 
Komisija je dužna donijeti odluku o zahtjevu i upisati smanjenje osnovnog kapitala u registar emitenata u roku od 30 dana od dana podnošenja zahtjeva iz stava 1. ovog člana, osim u slučaju iz člana 178. ovog zakona. 
Prije upisa smanjenja osnovnog kapitala u registar emitenata, dioničko društvo ne može vršiti isplate po osnovu smanjenja osnovnog kapitala ili odustati od emisije dionica čija nominalna vrijednost nije u cjelini plaćena. 
Član 172. 
Dioničko društvo je dužno obavijestiti povjerioce o smanjenju osnovnog kapitala, u roku 30 dana od dana upisa odluke u Registar emitenata. 
Povjerioci mogu zahtjevati osiguranje potraživanja, u roku od 90 dana od dana prijema obavijesti iz stava 1. ovog člana ili 90 dana od dana drugog objavljivanja odluke iz člana 169. stav 1. ovog zakona. 
Ako povjerioci i dioničko društvo ne postignu dogovor o osiguranju potraživanja povjerioci mogu pokrenuti postupak kod suda. 
Član 173. 
Odredbe člana 172. ovog zakona ne primjenjuju se ako: 
1) društvo Komisiji podnese izvještaj revizora sa dokazima, kojim se utvrđuje da društvo nema povjerilaca; 
2) se smanjenje osnovnog kapitala vrši radi naknade gubitka; ili 
3) najviše 10% osnovnog kapitala prenosi u fond rezervi za pokriće budućih gubitaka. 
Revizor koji u izvještaju iz stava 1. ovog člana navede nepotpune i netačne podatke odgovoran je povjeriocima za obaveze dioničkog društva sa stanjem na dan podnošenja izvještaja i do iznosa smanjenja osnovnog kapitala utvrđenog odlukom skupštine. 
Dioničko društvo ne može vršiti otkup dionica u slučaju smanjenja osnovnog kapitala u skladu sa stavom 1. tač. 2) i 3) ovog člana. 
Član 174. 
Dioničko društvo je dužno, nakon isteka roka iz člana 172. stav 2. ovog zakona podnijeti Komisiji zahtjev za upis u registar emitenata. 
Komisija će upisati smanjenje osnovnog kapitala u registar emitenata samo ako je odluka skupštine o smanjenju osnovnog kapitala objavljena u skladu članom 169. stav 1. ovog zakona i ako društvo podnese izvještaj revizora iz člana 173. ovog zakona ili dokaz o sporazumu sa povjeriocima o osiguranju njihovih potraživanja. 
Član 175. 
Smanjenje osnovnog kapitala vrši se sljedećim redoslijedom: 
1. povlačenjem vlastitih dionica; 
2. smanjivanjem nominalne vrijednosti u cjelini plaćenih dionica i djelimično plaćenih dionica za koje su izdate privremenice; 
 3. otkupom i povlačenjem ostalih dionica; 
 4. odustajanjem od emisije dionica koje nisu u cjelini plaćene i povlačenjem izdatih privremenica. 
 Pri smanjenju osnovnog kapitala na način utvrđen u stavu 1. tačka 1. ovog člana ne primjenjuju se odredbe člana 169. stav 2. ovog zakona. 
Član 176. 
Smanjenje osnovnog kapitala smanjivanjem nominalne vrijednosti dionica primjenjuje se na sve dionice. 
Član 177. 
 Dioničko društvo je dužno prijaviti Registru upis obustave prometa dionica koje su predmet povlačenja, odmah po donošenju odluke. 
Član 178. 
Povlačenje dionica se mora okončati najkasnije 10 dana od dana podnošenja prijave iz člana 177. ovog zakona. 
Dioničko društvo dužno je isplatiti povučene dionice najkasnije 90 dana od dana upisa smanjenja osnovnog kapitala u Registar emitenata. 
Član 179. 
Dioničko društvo je dužno o rezultatima povlačenja dionica pismeno obavijestiti Komisiju, u roku od osam dana od okončanja povlačenja. 
Član 180. 
 Dioničko društvo je dužno, odmah nakon upisa smanjenja osnovnog kapitala u Registar emitenata kod Komisije, podnijeti prijavu Registru za opoziv povučenih dionica i opoziv obustave prometa dionica koje nisu otkupljene. 
Uz prijavu iz stava 1. ovog člana dostavlja se i izvod iz registra emitenata o upisu smanjenja osnovnog kapitala. 
Član 181. 
Smanjenje osnovnog kapitala povlačenjem dionica može se vršiti na osnovu javne ponude dioničarima za otkup dionica, u skladu sa odredbama zakona kojim se uređuje emisija i promet vrijednosnih papira i statuta dioničkog društva. 
Član 182. 
Javna ponuda iz člana 181. ovog zakona obavezno sadrži naznaku da li se otkupljuju sve ponuđene dionice ili do određenog iznosa, i da li dioničari snose troškove povlačenja. 
Član 183. 
Ako zbir nominalne vrijednosti dionica iz člana 182. ovog zakona ne dostigne iznos smanjenja osnovnog kapitala utvrđenog odlukom skupštine dioničkog društva, skupština dioničkog društva dužna je donijeti odluku kojom utvrđuje smanjenje osnovnog kapitala za iznos otkupljenih dionica. 
Član 184. 
 Dioničko društvo je dužno o rezultatima povlačenja dionica po osnovu javne ponude pismeno obavijestiti Komisiju, u roku od osam dana od okončanja povlačenja. 
 Dioničko društvo je dužno odmah nakon upisa smanjenja osnovnog kapitala u registar emitenata kod Komisije, podnijeti prijavu Registru za opoziv povučenih dionica. 
Član 185. 
Smanjenje osnovnog kapitala može se vršiti odustajanjem od emisije dionica, do iznosa nominalne vrijednosti dionica koji nije plaćen. 
4. Istovremeno povećanje i smanjenje osnovnog kapitala 
Član 186. 
Skupština dioničkog društva može donijeti odluku o povećanju istovremeno sa odlukom o smanjenju osnovnog kapitala, ako se osnovni kapital smanjuje odustajanjem od emisije dionica koje nisu uplaćene i radi naknade gubitka ili prenosa osnovnog kapitala u fond rezervi za pokriće budućih gubitaka. 
Član 187. 
Društvo može na osnovu odluke skupštine iz člana 186. ovog zakona povećati osnovni kapital samo nakon izvršenog upisa smanjenja osnovnog kapitala u registar emitenata. 
5. Fond rezervi 
Član 188. 
Dioničko društvo obavezno je imati fond rezervi. 
Fond rezervi formira se iz dobiti i drugih izvora, u skladu sa ovim zakonom i drugim propisima. 
Fond rezervi iznosi najmanje 25% osnovnog kapitala dioničkog društva. 
Uplate po osnovu zamjene običnih za prioritetne dionice iz člana 201. stav 2. ovog zakona i po osnovu razlike od nominalne vrijednosti do cijene dionica iz čl. 203. i 204. ovog zakona obavezno se izdvajaju u fond rezervi bez obzira na njegovu visinu. 
Član 189. 
 U fond rezervi izdvaja se najmanje 10% godišnjeg iznosa neto dobiti sve dok fond rezervi ne dostigne iznos iz člana 188. stav 3. ovog zakona. 
Ukoliko izdvajanjima iz stava 1. ovog člana fond rezervi ne dostigne visinu iz člana 188. stav 3. ovog zakona do kraja pete poslovne godine, po godišnjem obračunu za petu i naredne poslovne godine dioničko društvo će povećati izdvajanja za ove namjene na 20% godišnjeg iznosa neto dobiti, sve dok fond rezervi ne dostigne iz člana 188. stav 3. ovog zakona. 
Član 190. 
Fond rezervi koristi se za pokriće gubitka i drugih nepredviđenih troškova u poslovanju dioničkog društva. 
U slučaju smanjivanja vrijednosti fonda rezervi ispod 25% iznosa osnovnog kapitala, dioničko društvo je dužno vršiti izdvajanja u skladu s odredbama člana 189. stav 2. ovog zakona. 
Fond rezervi iznad iznosa utvrđenog u članu 188. stav 3. ovog zakona, može se koristiti i za: 
1) dopunu dividendi, najviše do 5% osnovnog kapitala; 
2) povećanje nominalne vrijednosti dionica u skladu sa članom 152. ovog zakona; i 
3) emisiju besplatnih dionica u slučaju iz člana 153. ovog zakona. 
Član 191. 
Dioničko društvo koje je vrijednosne papire u svojoj imovini u polugodišnjem ili godišnjem obračunu iskazalo u vrijednosti većoj nego u prethodnom obračunu, dužno je ovu razliku iskazati kao posebnu rezervu za pokriće budućih razlika kursa vrijednosnih papira. 
Član 192. 
Dioničko društvo može izdvajati i posebne rezerve za potrebe zaposlenih, koje se vode na odvojenom računu. 
Način izdvajanja i korištenja rezervi iz stava 1. ovog člana utvrđuju se statutom dioničkog društva. 
U upravljanju ovim rezervama mogu učestvovati i zaposleni, na način i pod uslovima utvrđenim statutom ili odlukom skupštine dioničkog društva. 
6. Gubitak 
Član 193. 
Kada dioničko društvo u polugodišnjem ili godišnjem obračunu iskaže gubitak u iznosu većem od zbira trećine osnovnog kapitala i fonda rezervi iz člana 188. ovog zakona, ili kada nastanu okolnosti koje ukazuju da je vrijednost imovine dioničkog društva manja ili bi do kraja godine mogla biti manja od iznosa obaveza, nadzorni odbor je dužan sazvati skupštinu dioničkog društva. 
Na osnovu izvještaja nadzornog odbora, koji uključuje bilans stanja i bilans uspjeha sa izvještajem revizije, skupština donosi odluku o nastavku rada, prestanku ili likvidaciji dioničkog društva. 
IV - DIONICE I DIONIČARI 
1. Dionice 
Član 194. 
Dionice dioničkog društva su dematerijalizovane, nedjeljive i glase na ime. 
Dionice su neograničeno prenosive, osim u slučajevima utvrđenim statutom dioničkog društva u skladu sa zakonom. 
Dionica sadrži prava na učešće u: 
1) upravljanju dioničkim društvom; 
2) raspodjeli dobiti; 
3) diobi imovine preostale nakon stečaja ili likvidacije dioničkog društva. 
Član 195. 
Dioničko društvo može emitovati dionice različitih klasa. 
Dionice iste klase sadrže ista prava. 
Dionice, osim običnih dionica, sadrže oznaku klase. 
Dionice društva se mogu emitovati sa različitim nominalnim vrijednostima. 
Dioničko društvo ne može emitovati dionice koje sadrže pravo na fiksnu stopu prinosa. 
2. Knjiga dioničara 
Član 196. 
Dioničko društvo je dužno, u skladu sa posebnim zakonom, zaključiti ugovor sa Registrom. 
Registar uspostavlja listu dioničara i registruje promjene vlasništva na dionicama dioničkog društva (u daljem tekstu: Lista dioničara). 
Član 197. 
Dioničko društvo je dužno voditi knjigu dioničara, koja obavezno sadrži: 
1) ime i prezime ili firmu dioničara; 
2) adresu prebivališta ili sjedišta dioničara; 
3) klasu dionice; 
4) iznos osnovog kapitala i broj dionica; 
5) nominalnu vrijednost dionica; 
6) datum sticanja dionica; 
7) procentualno učešće dioničara u ukupnom iznosu svih izdatih dionica; i 
8) broj dionica s pravom glasa i procentualno učešće dioničara u ukupnom broju svih dionica sa pravom glasa. 
Član 198. 
Promjene u knjizi dioničara dioničko društvo vrši na osnovu izvoda Registra ili certifikata koji vlasniku vrijednosnog papira izdaje Registar. 
Na zahtjev dioničara, društvo će dostaviti izvod iz knjige dioničara koji se odnosi na tog dioničara. 
Društvo nije odgovorno za gubitke nastale zbog propusta Registra ili dioničara u vezi s upisom promjena podataka u knjigu dioničara. 
3. Dioničar 
Član 199. 
Dioničar ima pravo lično ili putem punomoćnika učestvovati u radu i odlučivanju skupštine dioničkog društva. 
Dioničar ima pravo na jedan glas za svaku običnu dionicu . 
Društvo ne može izdavati dionice koje daju pravo na više od jednog glasa po dionici. 
Dioničar ne može glasati, lično ili putem punomoćnika, o odlukama koja se odnose na njegove postupke, odgovornost i potraživanja dioničkog društva od njega. 
Član 200. 
Dioničar može za vršenje svih ili pojedinih prava sadržanih u dionici pismenom izjavom ili ugovorom ovlastiti jednog ili više punomoćnika. 
Isto lice može biti punomoćnik više dioničara. 
Potpis dioničara na izjavi ili ugovoru iz stava 1. ovog člana mora biti ovjeren, u skladu sa zakonom. 
Ovlaštenje se daje za period od jedne godine i ako do kraja kalendarske godine nije opozvano na način kako je dato, produžava se za svaku narednu godinu. 
Punomoćnik je dužan najmanje jednom u šest mjeseci obavještavati dioničara o svom radu. 
Član 201. 
Dioničar je obavezan uplatiti iznos nominalne vrijednosti dionice ili cijenu dionice nakon emisije. 
Dioničko društvo može od dioničara zahtijevati doplatu za dionicu prilikom njene konverzije u prioritetne dionice. 
Član 202. 
 Uprava dioničkog društva je dužna pozvati dioničare koji ne izvršavaju obavezu plaćanja cijene dionice nakon emisije, da vrate privremenice bez prava na zamjenu za dionice, na način i u roku utvrđenim odlukom skupštine o odustajanju od emisije dionica. 
Dioničko društvo će vlasnicima privremenica izvršiti povrat plaćenog dijela cijene dionice nakon emisije, umanjen za potraživanja dioničkog društva, najkasnije osam dana od dana upisa smanjenja osnovnog kapitala u Registar emitenata. 
Poziv iz stava 1. ovog člana obavezno sadrži upozorenje da će, u slučaju neispunjenja obaveze dioničara i vlasnika privremenica, njihove dionice i privremenice biti javno proglašene ništavnim. 
Dioničko društvo je dužno javno oglasiti ništavnim dionice i privremenice najkasnije 15 dana od dana isteka objavljenog roka iz stava 1. ovog člana i o tome obavijestiti dioničare i vlasnike privremenica, na način i u roku utvrđenim odlukom skupštine. 
Član 203. 
Prodaju dionica i privremenica koje se emituju umjesto poništenih vrši profesionalni posrednik u prometu vrijednosnih papira, ovlašten od nadzornog odbora. 
 Dioničko društvo je dužno objaviti mjesto i način prodaje dionica i privremenica iz stava 1. ovog člana najmanje 14 dana prije dana prodaje i o tome pismeno obavijestiti dioničare i vlasnike privremenica iz člana 202. ovog zakona. 
Troškove prodaje snose dioničari i vlasnici čije je dionice i privremenice nadzorni odbor proglasio ništavnim. 
Član 204. 
Iz prihoda ostvarenih prodajom dionica i privremenica koje se emituju umjesto poništenih dionica i privremenica, plaćaju se obaveze, umanjene za potraživanja dioničkog društva, prema dioničarima i vlasnicima privremenica iz člana 202. ovog zakona. 
Član 205. 
Doničari i vlasnici privremenih potvrda iz člana 202. ovog zakona imaju pravo zahtijevati od društva isplatu uplaćenih iznosa dionica i obaveza iz privremenica, i u slučaju da dioničko društvo ne emituje nove dionice i privremenice. 
Član 206. 
Dioničar ima pravo učešća u dobiti dioničkog društva, naplatom dividende ili sticanjem novih dionica, u skladu sa zakonom i statutom. 
Dividenda se isplaćuje srazmjerno nominalnoj vrijednosti dionica, a za dionice koje nisu u cjelini uplaćene, srazmjerno izvršenim uplatama i vremenu od dana uplate do kraja poslovne godine za koju se dividenda isplaćuje. 
Dividenda se isplaćuje dioničaru koji je bio na listi dioničara na dan donošenja odluke o isplati dividende. 
Član 207. 
Skupština dioničkog društva može donijeti odluku o isplati dividende kada je dioničko društvo sposobno izvršavati obaveze iz poslovanja i kada je tržišna vrijednost imovine najmanje jednaka iznosu ukupnih godišnjih obaveza dioničkog društva. 
Dioničko društvo je obavezno da isplati dividendu po osnovu prioritetnih dionica i u slučaju da je ukupan iznos dobiti i dijela fonda rezervi iznad obaveznog iznosa iz člana 188. stav 3. ovog zakona dovoljan samo za isplatu te dividende. 
Skupština dioničkog društva može donijeti odluku da se dividenda ne isplaćuje, kojom istovremeno određuje svrhu upotrebe dobiti koja pripada dioničarima. 
Član 208. 
Prava dioničara po osnovu dionica nove klase utvrđuju se odlukom o emisiji, u skladu sa zakonom. 
Prava sadržana u dionici ostvaruje lice upisano u knjigu dioničara ili od njega ovlašteno lice. 
Član 209. 
Dioničar koji je dionice stekao naslijeđem preuzima prava prethodnika u kontinuitetu. 
Član 210. 
Dioničar ima pravo, bez ograničenja, prodati ili po drugom osnovu svoje dionice prenijeti drugom licu. 
Član 211. 
Prenosom dionice prenose se sva prava sadržana u dionici, osim u slučajevima za koje je zakonom utvrđeno drugačije. 
Član 212. 
Kada je predsjednik ili član nadzornog odbora, direktor ili drugi član uprave, kupac dionica nove emisije dioničkog društva u obimu većem od 5% ukupnog broja dionica s pravom glasa, smatra se transakcijom unutar dioničkog društva, koja mora biti objavljena u skladu s propisima Komisije. 
4. Pravo preče kupnje 
Član 213. 
Prilikom nove emisije dionica postojeći dioničari imaju pravo kupiti nove dionice, u roku od 30 dana po isteku roka za upis novih dionica, po cijeni po kojoj su ponuđene javnosti i u obimu kojim zadržavaju učešće u osnovnom kapitalu koje su imali prije nove emisije. 
Javni poziv za upis novih dionica mora sadržavati podatak o pravu postojećih dioničara na kupnju novih dionica radi zadržavanja učešća u osnovnom kapitalu, u skladu sa stavom 1. ovog člana. 
Član 214. 
Utvrđivanje broja novih dionica čijom kupnjom postojeći dioničari zadržavaju učešće u osnovnom kapitalu dioničkog društva obavlja se istovremeno za sve dioničare koji koriste pravo iz stava 1. ovog člana, najkasnije 15 dana po isteku roka iz javnog poziva za upis novih dionica. 
Član 215. 
Ako je nova emisija dionica odobrena odlukom skupštine, pravo na kupnju novih dionica u skladu sa članom 213. ovog zakona nemaju dioničari koji su se izjasnili protiv odluke o izdavanju novih dionica. 
5. Pravo uvida u isprave 
Član 216. 
Dioničari i njihovi punomoćnici imaju pravo uvida u sljedeće isprave: 
1) ugovor o osnivanju, sa svim izmjenama i dopunama; 
2) bilanse stanja, bilanse uspjeha i izvještaje o plaćenim porezima za tri posljednje poslovne godine, i druga dokumenta koja je društvo dužno dostavljeati skupštini ili institucijama izvan dioničkog društva; 
3) zapisnike skupštine i odbora za reviziju; 
4) popis osoba ovlaštenih za zastupanje dioničkog društva; i 
5) popis članova nadzornog odbora i uprave, sa podacima o adresi, datumu izbora ili imenovanja i periodu na koji je izabran ili imenovan, i o funkcijama koje oni obavljaju u drugim pravnim licima. 
Zahtjev dioničara za uvid u isprave iz stava 1. ovog člana mora se ispuniti bez odlaganja tokom radnog vremena u prostorijama dioničkog društva. 
 Podatke i isprave o poslovanju koje su označene kao povjerljive dioničar je dužan čuvati kao poslovnu tajnu . 
6. Dionice zaposlenih 
Član 217. 
Statutom dioničkog društva može se utvrditi mogućnost emisije posebne klase dionica za zaposlene. 
Zbir nominalnih vrijednosti svih dionica za zaposlene ne može biti veći od 5% osnovnog kapitala dioničkog društva. 
Dionice za zaposlene sadrže ista prava kao i obične dionice, osim u slučajevima utvrđenim ovim zakonom. 
Član 218. 
Dionice za zaposlene mogu se prenositi jedino na druge zaposlene i penzionisane radnike dioničkog društva. 
Prava sadržana u dionicama za zaposlene prestaju danom smrti ili prestanka zaposlenja kod emitenta. 
Društvo je obavezno otkupiti dionice zaposlenih, isplatom po cijeni nakon emisije ili najvišoj cijeni dionica na berzi ili drugom uređenom javnom tržištu na dan prestanka svojstva zaposlenog. 
Uslovi i način sticanja, prenosa i otkupa dionica zaposlenih bliže se uređuje statutom dioničkog društva 
7. Prioritetne dionice 
Član 219. 
Dioničko društvo može emitovati dionice koje sadrže pravo prioritetne naplate dividende i srazmjernog dijela ostatka imovine nakon likvidacije dioničkog društva, uz ograničeno pravo glasa (u daljem tekstu: prioritetne dionice). 
Pravo glasa po osnovu prioritetnih dionica ne može se ograničiti za slučajeve odvojenog izjašnjavanja za svaku klasu dionica. 
Nominalna vrijednost prioritetnih dionica može iznositi najviše do 50% osnovnog kapitala dioničkog društva. 
Član 220. 
Prioritetne dionice sadrže pravo: 
1) naplate dividende za posljednih pet godina, prije isplate dividende za obične dionice; 
2) učešća u raspodjeli ostatka imovine nakon likvidacije dioničkog društva, prije običnih dionica; 
3) koje pripada dioničarima sa 10% dionica s pravom glasa, i za prioritetne dionice koje čine 5% svih dionica s pravo glasa; 
4) konverzije u obične dionice, ako dividenda za prioritetne dionice nije isplaćena za dvije uzastopne godine, sve do isplate zaostale dividende. 
Član 221. 
 Pravo glasa po osnovu prioritetnih dionica ne može se isključiti prilikom odlučivanja o: 
1) smanjenju osnovnog kapitala; 
2) spajanju, pripajanju, podjeli, promjeni oblika i prestanku dioničkog društva; 
3) kupovini, prodaji, zamjeni, uzimanju u lizing i drugim transakcijama imovinom, direktno ili preko supsidijarnih društava, u obimu većem od jedne trećine knjigovodstvene vrijednosti ukupne imovine dioničkog društva; 
4) izmjenama i dopunama statuta. 
Član 222. 
Prioritetne dionice stiče pravo glasa kao obične dionice narednog dana od dana donošenja odluke da se dividenda neće isplatiti ili od isteka roka za plaćanje dividende za drugu uzastopnu poslovnu godinu za koju dividenda nije isplaćena. 
Glasačka prava iz stava 1. ovog člana traju do dana isplate dividende po osnovu prioritetnih dionica. 
8. Zamjenjive obveznice i obveznice sa pravom preče kupnje dionica 
Član 223. 
Dioničko društvo može, na osnovu odluke skupštine, emitovati obveznice koje sadrže pravo na zamjenu za dionice dioničkog društva (zamjenjive obveznice) ili obveznice koje sadrže pravo preče kupnje dionica (obveznice s pravom preče kupnje). 
Dioničari imaju pravo preče kupnje zamjenjivih obveznica i obveznica s pravom preče kupnje dionica, u skladu sa odredbama čl. 146. do 151. ovog zakona. 
Član 224. 
Odluka skupštine iz člana 223. ovog zakona donosi se dvotrećinskom većinom zastupljenih dionica s pravom glasa, i obavezno sadrži: 
1) nominalnu vrijednost i stopu prinosa obveznica; 
2) broj obveznica; 
3) način ostvarivanja prava po osnovu zamjenjive obveznice i obveznice s pravom preče kupnje dionica; 
4) klasu, nominalnu vrijednost i broj dionica za koje se obveznice mogu zamijeniti, pri čemu nominalna vrijednost dionica ne može biti veća od zbira cijene obveznica nakon emisije; 
5) cijenu ili način utvrđivanja cijene nakon emisije, za dionice koje će se upisati ostvarivanjem prava preče kupnje. 
 Pravo na zamjenu obveznica za dionice i pravo preče kupnje dionica ima lice koje je upisano u Registar na dan na koji se ova prava mogu izvršavati. 
9. Sticanje vlastitih dionica 
Član 225. 
Dioničko društvo ne može, direktno ili indirektno, upisati vlastite dionice. 
Dioničko društvo može na osnovu odluke skupštine sticati vlastite dionice čija nominalna vrijednost, uključujući dionice koje je steklo lice direktno ili indirektno kontrolirano od društva i drugo lice u svoje ime, a za račun društva, ne premašuju 10% vrijednosti osnovnog kapitala. 
Sticanjem vlastitih dionica iz stava 1. ovog člana ne može se smanjiti fond rezervi iz člana 188. stav 3. ovog zakona. 
Član 226. 
Odluka iz člana 225.ovog zakona obavezno sadrži: 
1) broj vlastitih dionica koje dioničko društvo može steći i način sticanja; 
2) rok u kome dioničko društvo može sticati vlastite dionice, koji ne može biti duži od 12 mjeseci od dana donošenja odluke; i 
3) cijenu ili način određivanja cijene po kojoj društvo može sticati dionice, ako sticanje uključuje plaćanje. 
Član 227. 
Dioničko društvo može sticati vlastite dionice na osnovu odluke nadzornog odbora samo kada je to neophodno radi sprečavanja ozbiljne štete koja neposredno prijeti društvu. 
U slučaju iz stava 1. ovog člana, nadzorni odbor će na prvoj narednoj sjednici skupštine obavijestiti dioničare o razlogu sticanja, broj i nominalnu vrijednost stečenih dionica, njihovo učešće u osnovnom kapitalu i cijenu po kojoj su dionice stečene. 
Član 228. 
Dioničko društvo može sticati vlastite dionice za zaposlene bez prethodne odluke skupštine samo u slučaju smrti vlasnika ovih dionica i prestanka svojstva zaposlenog, isključujući penzionisanje. 
Stečene dionice zaposlenih kojima je to svojstvo prestalo društvo je dužno podijeliti ostalim zaposlenim najkasnije 12 mjeseci nakon sticanja. 
Član 229. 
Dioničko društvo dužno je o svakom sticanju vlastitih dionica u pismenom obliku obavijestiti Komisiju, u roku od osam dana od dana sticanja. 
 Dioničko društvo je dužno, odmah nakon upisa sticanja vlastitih dionica u Registar emitenata, podnijeti prijavu Registru za opoziv stečenih vlastitih dionica. 
Član 230. 
Dioničko društvo dužno je postupiti u skladu sa odredbama člana 229. ovog zakona i kada je vlastite dionice steklo: 
1) kao pravni sljednik, ako ih nije prodalo u roku od 12 mjeseci od dana sticanja; 
2) ispunjavanjem obaveze utvrđene zakonom i sudskim nalogom radi zaštite manjinskih dioničara, naročito u slučajevima spajanja, pripajanja i podjele, uvođenja ograničenog prijenosa dionica i opoziva dionica u prometu na berzi i drugim uređenim javnim tržištima; 
3) prinudnim izvršenjem potraživanja dioničkog društva na osnovu sudskog naloga; i 
4) od upisnika koji ne ispunjava obavezu plaćanja, ako ih nije prodalo u roku od 12 mjeseci od dana sticanja. 
Član 231. 
Dioničko društvo je dužno za iznos nominalne vrijednosti stečenih vlastitih dionica smanjiti osnovni kapital i fond rezervi, ali ne ispod visine iz člana 188. stav 3. ovog zakona. 
Član 232. 
Ako dioničko društvo stekne vlastite dionice posredstvom drugog lica koje nastupa u svoje ime, a za račun dioničkog društva, dioničko društvo ne može ostvariti prava sadržana u tim dionicama. 
Član 233. 
Nadzorni odbor je dužan u pismenom obliku obavijestiti prvu narednu skupštinu dioničkog društva o sticanju vlastitih dionica. 
Obavijest iz stava 1. ovog člana obavezno sadrži: 
1) razloge za sticanje dionica; 
2) broj i nominalnu vrijednost i učešće u osnovnom kapitalu stečenih i prodatih vlastitih dionica ; 
3) cijene kupljenih i prodatih dionica, uključujući najnižu i najvišu cijenu; 
4) broj i nominalnu vrijednost vlastitih dionica i njihovo učešće u osnovnom kapitalu, na početku i na kraju izvještajnog perioda. 
Član 234. 
Na upis, sticanje i davanje u zalog dionica dioničkog društva od strane supsidijarnog preduzeća, ili od strane pravnog lica koje je direktno ili indirektno kontrolirano od supsidijarnog preduzeća primjenjuju se odredbe čl. 225. do 227. ovog zakona. 
Ograničenje iz člana 225. ovog zakona obuhvata sve vlastite dionice u imovini dioničkog društva i supsidijarnih preduzeća. 
Član 235. 
Osnovni kapital ne može se povećavati po osnovu sticanja vlastitih dionica od strane lica iz člana 234. ovog zakona. 
Član 236. 
Ako dioničko društvo unosi vlastite dionice u poslovne knjige kao imovinu, iznos fonda rezervi mora povećati za iznos ukupne nominalne vrijednosti tih dionica. 
10. Zabrana finansiranja kupovine dionica 
Član 237. 
Dioničko društvo ne smije davati i garantirati avanse, zajmove i kredite za prodaju svojih dionica. 
Član 238. 
Dioničko društvo ili drugo lice za račun dioničkog društva, može kao zalog prihvatiti vlastite dionice samo u slučajevima iz člana 230. ovog zakona. 
V - UPRAVLJANJE DIONIČKIM DRUŠTVOM 
Član 239. 
Organi dioničkog društva su: 
1) skupština; 
2) nadzorni odbor; 
3) uprava. 
1. Skupština 
Član 240. 
Skupštinu dioničkog društva čine dioničari. 
Skupština se, u pravilu, održava u mjestu sjedišta dioničkog društva. 
Radom skupštine predsjedava predsjedavajući skupštine, koji se bira na početku zasjedanja skupštine. 
Na prijedlog predsjedavajućeg, skupština imenuje zapisni-čara, dva dioničara koji ovjeravaju zapisnik i članove skupštinskog odbora za glasanje. 
Predsjednik i članovi nadzornog odbora, direktor i članovi uprave dužni su prisustvovati skupštini. 
U dioničkom društvu sa jednim dioničarem ovlaštenja skupštine vrši dioničar. 
Član 241. 
Skupština se održava najmanje jednom godišnje. 
Skupštinu saziva nadzorni odbor, osim u slučajevima kada je ovim zakonom drugačije određeno. 
 Pravo odlučivanja u skupštini ima dioničar koji se na listi dioničara kod Registra nalazio 45 dana prije datuma održavanja skupštine . 
Troškove održavanja skupštine snosi dioničko društvo. 
1.1. Sazivanje skupštine 
Član 242. 
Obavještenje o dnevnom redu, mjestu, datumu i vremenu održavanja skupštine mora biti objavljeno najmanje u jednom dnevnom listu koji se izdaje u Federaciji, najkasnije 30 dana prije datuma određenog za zasjedanje skupštine. 
Ako je održavanje skupštine zakazano van mjesta sjedišta dioničkog društva, obavještenje iz stava 1. ovog člana mora biti u istom roku upućeno svakom dioničaru preporučenim pismom, telefaksom ili elektronskom poštom, na adresu iz liste dioničara iz člana 241. stav 3.ovog zakona. 
Član 243. 
Dioničar ili grupa dioničara sa najmanje 5% ukupnog broja dionica s pravom glasa, ima pravo pismeno predložiti izmjenu dnevnog reda i prijedloga odluka skupštine najkasnije osam dana od dana objavljivanja obavještenja iz člana 242. stav 1. ovog zakona. 
Nadzorni odbor dužan je o prijedlozima dioničara iz stava 1. ovog člana objaviti obavještenje na isti način kao i obavještenje o sazivanju skupštine. 
Prijedlog iz stava 1. ovog člana nadzorni odbor nije dužan objaviti ako je: 
1) nezakonit ili suprotan odredbama statuta dioničkog društva; 
2) zasnovan na netačnim i nepotpunim podacima ili sadrži takve podatke; 
3) isti prijedlog bio razmatran na skupštini najmanje dva puta u posljednjih pet godina i nije bio podržan od drugih dioničara sa više od 5% ukupnog broja dionica sa pravom glasa; 
4) predlagač najavio da neće prisustvovati skupštini. 
Troškove objavljivanja pojedinačnih prijedloga iz stava 1. ovog člana koji sadrže do 100 riječi snosi dioničko društvo, a za duže prijedloge troškove snosi predlagač. 
Član 244. 
Zahtjev za sazivanje skupštine može podnijeti: 
1) dioničar ili grupa dioničara sa više od 10% ukupnog broja dionica s pravom glasa; 
2) član nadzornog odbora; 
3) odbor za reviziju. 
Zahtjev za sazivanje skupštine, sa prijedlogom dnevnog reda, podnosi se nadzornom odboru u pismenoj formi. 
Ukoliko nadzorni odbor, u roku od 45 dana od dana podnošenja zahtjeva, ne objavi obavještenje o sazivanju skupštine, na način iz člana 242. ovog zakona, podnosilac zahtjeva ovlašten je na isti način neposredno sazvati skupštinu i obavezan je o tome pismeno obavijestiti Komisiju. 
Lica iz stava 1. ovog člana ovlaštena su neposredno sazvati skupštinu i u slučaju da skupština nije sazvana šest mjeseci po isteku roka za izradu godišnjeg obračuna. 
1.2. Odlučivanje 
Član 245. 
Skupština može odlučivati ukoliko su zastupljeni, lično ili putem punomoćnika, dioničari sa više od 50% dionica s pravom glasa. 
Ukoliko po isteku 60 minuta od zakazanog vremena početka skupštine nije postignut kvorum za odlučivanje iz stava 1. ovog člana, skupština se odgađa, a nadzorni odbor je dužan najranije za 15, a najkasnije za 30 dana od prvobitno zakazanog dana održavanja objaviti obavještenje o ponovnom sazivanju skupštine 
U slučaju iz stava 2.ovog člana, kvorum čini trećina dionica s pravom glasa. 
Član 246. 
Skupština dioničkog društva odlučuje o: 
1) povećanju i smanjenju osnovnog kapitala; 
2) emisiji novih dionica iste klase, u iznosu većem od trećine ukupne nominalne vrijednosti svih dionica dioničkog društva; 
3) emisiji dionica nove klase; 
4) godišnjem finansijskom izvještaju, sa izvještajem revizora, nadzornog odbora i odbora za reviziju; 
5) raspodjeli dobiti i isplati dividende; 
6) načinu pokrića gubitka; 
7) spajanju sa drugim preduzećima i pripajanju drugih preduzeća dioničkom društvu ili dioničkog društva drugom preduzeću, osim spajanja ili pripajanja supsidijarnog društva; 
 8) podjeli i prestanku dioničkog društva; 
 9) promjeni oblika dioničkog društva; 
10) kupovini, prodaji, zamjeni, uzimanju u lizing i drugim transakcijama imovinom, direktno ili posredstvom supsidijarnih društava u toku poslovne godine, u obimu većem od trećine knjigovodstvene vrijednosti imovine dioničkog društva; 
 11) prodaji i kupovini imovine čija je vrijednost između 15% i 33% knjigovodstvene vrijednosti ukupne postojeće imovine dioničkog društva, ako takva transakcija nije prethodno odobrena jednoglasnom odlukom nadzornog odbora; 
12) izboru i razrješenju članova nadzornog odbora pojedinačno; 
13) izboru vanjskog revizora i izboru i razrješenju članova odbora za reviziju; 
14) osnivanju, reorganizaciji i likvidaciji supsidijarnih druš-tava, i odobravanju njihovih statuta; 
15) naknadama članovima nadzornog odbora i odbora za reviziju; 
16) izmjenama i dopunama statuta; i 
17) drugim pitanjima bitnim za poslovanje dioničkog društva, u skladu sa zakonom i statutom dioničkog društva. 
Član 247. 
Dioničar ima pravo, od dana objavljivanja obavještenja o sazivanju skupštine, u prostorijama dioničkog društva izvršiti uvid u finansijski izvještaj, sa izvještajima revizora, nadzornog odbora i odbora za reviziju i druge isprave koje se odnose na prijedlog odluka uvrštenih u dnevni red skupštine. 
 Član 248. 
Skupština odlučuje većinom zastupljenih dionica s pravom glasa, osim o pitanjima iz člana 246. tač. 8., 9. i 16. ovog zakona o kojim odlučuje dvotrećinskom većinom zastupljenih dionica s pravom glasa. 
O izvještajima iz člana 246.tačka 4. ovog člana skupština je dužna izjasniti se najkasnije šest mjeseci od završetka poslovne godine. 
Član 249. 
Glasanje u skupštini vrši se putem glasačkih listića koji sadrže ime ili firmu dioničara i broj glasova kojim raspolaže. 
Glasanje se vrši zaokruživanjem na glasačkom listiću odgovora “za” ili “protiv” prijedloga odluke ili imena kandidata pri izboru organa dioničkog društva. 
Rezultate glasanja utvrđuje odbor za glasanje. 
1.3. Odlučivanje putem punomoćnika 
 Član 250. 
Punomoćnik dioničara mora imati ovlaštenje za zastupanje dioničara, potpisano od strane dioničara - fizičkog lica ili zastupnika dioničara - pravnog lica. 
Član 251. 
Punomoćnik je dužan predati odboru za glasanje pismeno ovlaštenje za zastupanje dioničara. 
 Odbor za glasanje dužan je provjeriti valjanost ovlaštenja i identitet punomoćnika. 
Član 252. 
Ukoliko dioničar ili njegov punomoćnik, u roku od sedam dana od dana održavanja skupštine, dostavi odboru za glasanje ovjerenu izjavu dioničara, javnu ispravu ili drugi vjerodostojan dokaz koji pobija valjanost ovlaštenja, odbor za glasanje će proglasiti nevažećim glasove po osnovu tog ovlaštenja i o tome pismeno izvijestiti nadzorni odbor. 
Nadzorni odbor je dužan obustaviti od izvršenja odluku za čije donošenje su nevažeći glasovi bili odlučujući i sazvati skupštinu radi ponovnog odlučivanja o tim pitanjima najkasnije 30 dana od dana prijema obavještenja odbora za glasanje o nevažećim glasovima. 
1.4. Zapisnik skupštine 
Član 253. 
O radu skupštine sačinjava se zapisnik koji obavezno sadrži: 
1) firmu i adresu sjedišta dioničkog društva; 
2) mjesto i vrijeme održavanja skupštine; 
3) ime i prezime predsjedavajućeg, zapisničara, lica koja ovjeravaju zapisnik i članova odbora za glasanje; 
4) dnevni red; 
5) odluke; 
6) podatke o glasanju; 
7) prigovore dioničara i članova nadzornog odbora na odluke skupštine. 
Uz zapisnik se prilažu pismeni prijedlozi i izvještaji podneseni skupštini. 
Nadzorni odbor je dužan osigurati da se zapisnik sačini u roku od 30 dana od dana održavanja skupštine. 
Zapisnik potpisuju predsjedavajući skupštine, zapisničar i lica koja ovjeravaju zapisnik. 
Dioničar može zahtijevati da mu se dostavi kopija zapisnika ili izvod iz zapisnika za sve skupštine društva. 
Član 254. 
Dioničko društvo je obavezno trajno čuvati zapisnike skupštine, evidenciju o prisustvu i glasanju dioničara, obavještenja i pozive za skupštinu. 
Likvidator je dužan obezbijediti čuvanje dokumenata iz stava 1. ovog člana najmanje 10 godina nakon prestanka dioničkog društva. 
1.5. Zaštita manjine u odlučivanju i pobijanje
odluka skupštine 
Član 255. 
Dioničar koji se izjasnio protiv prijedloga odluke koju je skupština usvojila o pitanjima iz člana 246. tač. 1. do 9. ovog zakona, ima pravo u roku od 30 dana od dana održavanja skupštine zahtijevati da dioničko društvo u roku od osam dana otkupi njegove dionice, uz isplatu prosječne tržišne cijene dionica ostvarene u 30 uzastopnih dana prije datuma održavanja skupštine. 
Član 256. 
Ako skupština odbije prijedlog dioničara sa više od 20% dionica s pravom glasa za imenovanje vanjskog revizora za vanredno ispitivanje svih predmeta koji se odnose na osnivanje i poslovanje dioničkog društva u posljednjih pet godina, revizora će imenovati Komisija. 
Član 257. 
Odluka skupštine dioničkog društva ništavna je ako: 
1) skupština nije sazvana na način utvrđen članom 242. ovog zakona; 
2) nije unesena u zapisnik; 
3) je ništavnost utvrđena odlukom suda. 
Član 258. 
Postupak za pobijanje i poništenje odluke skupštine, kod suda kod kojeg je dioničko društvo upisano u sudski registar može pokrenuti: 
1) dioničar zastupljen na skupštini, čiji je prigovor na odluku unesen u zapisnik; 
2) dioničar koji nije prisustvovao skupštini zbog sazivanja skupštine protivno odredbama člana 242. ovog zakona; 
3) dioničar čiji prijedlog ili prigovor nije pravilno unesen u zapisnik; 
4) nadzorni odbor i uprava i svaki član nadzornog odbora i uprave, ukoliko bi izvršenjem odluke počinio privredni prijestup ili krivično djelo ili dioničkom društvu nanio štetu. 
Postupak iz stava 1. ovog člana može se pokrenuti u roku od 60 dana od dana održavanja skupštine. 
U postupku iz stava 1. ovog člana, dioničko društvo zastupa direktor ili drugi član uprave, po ovlaštenju direktora. 
Ako je tužitelj član uprave, dioničko društvo zastupa lice imenovano od nadzornog odbora, a kada su tužitelji nadzorni odbor i uprava ili njihovi članovi, zastupnika dioničkog društva postavlja sud, ako ga nije imenovala skupština. 
2. Nadzorni odbor 
Član 259. 
Nadzorni odbor sačinjavaju predsjednik i najmanje dva člana, koje imenuje i razrješava skupština, s tim da ukupan broj članova nadzornog odbora mora biti neparan. 
Predsjednik i članovi nadzornog odbora imenuju se istovremeno na period od četiri godine. 
Isto lice može biti imenovano za predsjednika ili člana nadzornog odbora više puta bez ograničenja. 
Predsjednik i članovi nadzornog odbora upisuju se u registar kod Komisije. 
Član 260. 
Predsjednik i član nadzornog odbora ne može biti lice: 
1) osuđivano za krivično djelo i za privredni prijestup nespojive s dužnošću u nadzornom odboru, pet godina od dana pravosnažnosti presude, isključujući vrijeme zatvorske kazne; 
2) kojem je presudom suda zabranjeno obavljanje aktivnosti u nadležnosti nadzornog odbora; i 
3) starije od 70 godina na dan imenovanja. 
Član 261. 
Kandidata za člana nadzornog odbora može predložiti dioničar ili grupa dioničara s najmanje 5% dionica s pravom glasa. 
Prijedlog iz stava 1. ovog člana podnosi se pismeno, najkasnije osam dana od dana objavljivanja obavještenja o sazivanju skupštine u čiji je dnevni red uključeno i pitanje izbora predsjednika i članova nadzornog odbora. 
Prijedlog iz stava 1. ovog člana koji je dostavljen nadzornom odboru prije objavljivanja obavještenja iz člana 242. ovog zakona, mora biti dostavljen dioničarima, zajedno sa drugim materijalima. 
Kandidati za predsjednika i članove nadzornog odbora moraju prije glasanja dati pismenu izjavu o prihvatanju kandidature. 
Član 262. 
Predsjednik i članovi nadzornog odbora biraju se glasanjem, u skladu sa članom 249. ovog zakona, pri čemu svakoj dionici sa pravom glasa pripada broj glasova jednak u broju članova nadzornog odbora koji se biraju, uključujući i predsjednika. 
Ukupan broj glasova koji nosi svaki glasački listić raspoređuje se ravnomjerno na sve kandidate čija imena su zaokružena na istom listiću. 
Kandidata koji je dobio najveći broj glasova skupština proglašava za predsjednika, a kandidate sa sljedećim najvećim brojem dobijenih glasova proglašava za članove nadzornog odbora. 
Član 263. 
Predsjednik i članovi nadzornog odbora u prvom mandatu biraju se na osnivačkoj skupštini u skladu sa odredbama čl. 261. i 262. ovog zakona. 
Član 264. 
Direktor i član uprave dioničkog društva ne može biti predsjednik i član nadzornog odbora. 
Isto lice ne može istovremeno biti predsjednik ili član nadzornog odbora u više od tri društva. 
Član 265. 
Predsjednik i članovi nadzornog odbora zaključuju sa dioničkim društvom ugovor koji odobrava skupština. 
Ugovor u ime dioničkog društva potpisuje direktor, u skladu sa odobrenjem skupštine. 
Član 266. 
Sjednica nadzornog odbora održava se najmanje jednom u tri mjeseca. 
Sjednicu nadzornog odbora saziva predsjednik nadzornog odbora. 
Predsjednik nadzornog odbora dužan je sazvati sjednicu na zahtjev direktora dioničkog društva ili dva člana nadzornog odbora, najkasnije 14 dana od dana podnošenja zahtjeva, a u protivnom sjednicu je ovlašten sazvati podnosilac zahtjeva. 
Član 267. 
Pismeni poziv za sjednicu nadzornog odbora, u kojem su naznačeni mjesto i datum održavanja, vrijeme početka i dnevni red sjednice, dostavlja se članovima nadzornog odbora najkasnije 14 dana prije datuma održavanja sjednice. 
Uz poziv za sjednicu, dostavljaju se materijali za svaku tačku dnevnog reda. 
Član 268. 
Za održavanje sjednice nadzornog odbora potreban je kvorum od dvije trećine ukupnog broja članova. 
Nadzorni odbor donosi odluke većinom glasova prisutnih članova. 
Predsjednik i član nadzornog odbora ne može glasati o pitanjima koja se odnose na njega lično. 
Lica koja nisu članovi nadzornog odbora mogu prisustvovati sjednici samo na osnovu pismenog poziva predsjednika nadzornog odbora. 
Član 269. 
Nadzorni odbor dioničkog društva nadležan je da: 
1) nadzire poslovanje dioničkog društva; 
2) nadzire rad uprave; 
3) usvaja izvještaj uprave o poslovanju po polugodišnjem i godišnjem obračunu, sa bilansom stanja i bilansom uspjeha i izvještajem revizije; 
4) podnosi skupštini godišnji izvještaj o poslovanju dioničkog društva, koji obavezno uključuje izvještaj reviziora, izvještaj o radu nadzornog odbora i odbora za reviziju, i plan poslovanja za narednu poslovnu godinu; 
5) imenuje upravu dioničkog društva; 
6) predlaže raspodjelu i način upotrebe dobiti i način pokrića gubitka; 
7) odobrava kupovinu, prodaju, zamjenu, uzimanje u lizing i druge transakcije imovinom, direktno ili posredstvom supsidijarnih društava u toku poslovne godine u obimu od 15% do 33% knjigovodstvene vrijednosti ukupne imovine dioničkog društva; 
8) imenuje predsjednike i članove odbora za naknade i odbora za imenovanje; 
9) obrazuje povremene komisije i utvrđuje njihov sastav i zadatke; 
10) saziva skupštinu; i 
11) odobrava emisiju novih dionica postojeće klase u iznosu do trećine zbira nominalne vrijednosti postojećih dionica i određuje iznos, vrijeme prodaje i cijenu ovih dionica, koja ne može biti manja od prosječne tržišne vrijednosti postojećih dionica iste klase u 30 uzastopnih dana prije dana donošenja odluke. 
Član 270. 
Predsjednik i članovi nadzornog odbora dužni su svoje obaveze i odgovornosti izvršavati u skladu sa interesima dioničara i dioničkog društva i ne mogu obavljati djelatnost konkurentnu djelatnosti dioničkog društva bez obavještavanja i saglasnosti drugih članova nadzornog odbora. 
Predsjednik i članovi nadzornog odbora dužni su prilikom predlaganja emisije novih ili otkupa vlastitih dionica dioničkog društva i drugih vrijednosnih papira saopštiti sve bitne podatke koji se odnose na poslovanje dioničkog društva. 
Predsjednik i član nadzornog odbora dužni su prijaviti nadzornom odboru svaki direktni ili indirektni interes u pravnom licu s kojim dioničko društvo ima ili namjerava da stupi u poslovni odnos. 
U slučaju iz stava 3. ovog člana predsjednik i član nadzornog odbora ne mogu odlučivati o pitanjima koja se tiču odnosa dioničkog društva i drugih pravnih lica u kojima predsjednik i član nadzornog odbora imaju direktni ili indirektni finansijski interes. 
Član 271. 
Ako predsjednik i član nadzornog odbora postupaju suprotno odredbama člana 270. ovog zakona, dioničko društvo ima pravo na naknadu štete koju je usljed toga pretrpilo. 
Član 272. 
Predsjednik i članovi nadzornog odbora neograničeno solidarno odgovoraju za štete koje prouzrokuju neizvršavanjem ili neurednim izvršavanjem svojih dužnosti. 
Član 273. 
Predsjednik i članovi nadzornog odbora su odgovorni za štetu koju je pretrpilo dioničko društvo ako su suprotno odredbama ovog zakona, statuta dioničkog društva i odlukama skupštine: 
1) vratili uplate dioničarima; 
2) dioničarima isplatili dividendu; 
3) vlasnicima obveznica dioničkog društva isplatili kamatu; 
4) upisali, sticali ili otkupljivali dionice; 
5) prodavali imovinu društva; 
6) vršili plaćanja nakon što je dioničko društvo postalo nesolventno ; 
7) produžavali rokove vraćanja kredita dioničkom društvu; 
8) izdavali dionice po osnovu uslovnog povećanja osnovnog kapitala. 
Dioničko društvo može odustati od potraživanja iz stava 1. ovog člana nakon isteka tri godine od dana isticanja zahtjeva za naknadu štete, ako se sa odustajanjem saglasi skupština, a protiv te odluke nije podnesen prigovor dioničara koji posjeduju najmanje sa 10% dionica s pravom glasa. 
Član 274. 
Predsjednik i članovi nadzornog odbora imaju pravo zahtijevati sve podatke o poslovanju i prisustvo članova uprave sjednicama nadzornog odbora. 
Predsjednik i članovi nadzornog odbora imaju pravo prisustvovati sjednicama uprave dioničkog društva. 
3. Uprava 
Član 275. 
Uprava organizuje rad i rukovodi poslovanjem, zastupa i predstavlja dioničko društvo i odgovara za zakonitost poslovanja. 
Upravu dioničkog društva čine direktor i izvršni direktori. 
Odredbe člana 260. ovog zakona primjenjuju se i na članove uprave dioničkog društva. 
Član 276. 
Direktor predsjedava upravom, rukovodi poslovanjem, zastupa i predstavlja dioničko društvo i odgovara za zakonitost poslovanja. 
Mandat direktora je četiri godine. 
Položaj, ovlaštenja, odgovornosti i prava direktora uređuju se ugovorom između nadzornog odbora i direktora. 
Član 277. 
Izvršni direktor organizuje rad, zastupa i predstavlja dioničko društvo i odgovara za zakonitost poslovanja u poslovima i obimu utvrđenim pismenim aktom direktora. 
Izvršne direktore imenuje i razrješava nadzorni odbor na prijedlog direktora, za period za koji je imenovan direktor. 
Plaća i druga materijalna prava izvršnog direktora uređuju se ugovorom između direktora i izvršnog direktora, uz prethodno odobrenje nadzornog odbora. 
Član 278. 
Direktor pismeno ovlašćuje jednog od izvršnih direktora da ga zamjenjuje u slučaju spriječenosti, i utvrđuje ovlaštenja. 
Član 279. 
Direktor i izvršni direktor dužni su prijaviti nadzornom odboru svaki direktni ili indirektni interes u pravnom licu sa kojim dioničko društvo ima ili namjerava da stupi u poslovni odnos. 
U slučaju iz stava 1. ovog člana, direktor i izvršni direktor mogu učestvovati u tom poslovnom odnosu na osnovu pismene saglasnosti predsjednika nadzornog odbora. 
Član 280. 
Ukoliko direktor podnese ostavku, dužan je nastaviti obavljanje poslova u otkaznom roku koji utvrđuje nadzorni odbor i koji ne može biti kraći od 30 dana. 
Član 281. 
Dioničko društvo ima sekretara, koga imenuje nadzorni odbor, na prijedlog direktora dioničkog društva, za isti period za koji je imenovan direktor. 
Plaća i druga materijalna prava sekretara uređuju se ugovorom između sekretara i nadzornog odbora, na prijedlog direktora. 
Član 282. 
Sekretar je odgovoran za vođenje knjige dioničara, registra zapisnika skupštine i nadzornog odbora i čuvanje dokumenata utvrđenih ovim zakonom i statutom dioničkog društva, osim finansijskih izvještaja. 
Sekretar je ovlašten za provođenje odluka skupštine, nadzornog odbora i direktora. 
Sekretar je odgovoran za pripremu sjednica i vođenje zapisnika skupštine i nadzornog odbora. 
4. Odbor za reviziju 
Član 283. 
U dioničkom društvu se formira odbor za reviziju. 
Član 284. 
Predsjednik i član odbora za reviziju ne može biti član nadzornog odbora i uprave, zaposlen niti imati direktni ili indirektni finansijski interes u dioničkom društvu, izuzev plaće po osnovu te funkcije. 
 Naknada i druga prava članova odbora za reviziju uređuju se ugovorom na osnovu odluke skupštine. 
Član 285. 
Odbor za reviziju je dužan izvršiti reviziju polugodišnjeg i godišnjeg obračuna i reviziju finansijskog poslovanja dioničkog društva na zahtjev dioničara s najmanje 10% dionica s pravom glasa, i o tome dostaviti izvještaj skupštini i nadzornom odboru, najkasnije osam dana po okončanju revizije. 
Član 286. 
Odbor za reviziju ovlašten je zahtijevati sazivanje sjednice nadzornog odbora i skupštine kada smatra da su ugroženi interesi dioničara ili utvrdi nepravilnosti u radu predsjednika ili članova nadzornog odbora, direktora ili članova uprave. 
VI - PROMJENA OBLIKA, PRIPAJANJE I SPAJANJE
I PRESTANAK DIONIČKOG DRUŠTVA 
1. Promjena oblika 
Član 287. 
Dioničko društvo može promijeniti oblik u društvo sa ograničenom odgovornošću, na osnovu odluke skupštine donesene dvotrećinskom većinom zastupljenih dionica s pravom glasa, tako da dioničari steknu udio u društvu s ograničenom odgovornošću srazmjeran njihovom učešću u osnovnom kapitalu dioničkog društva. 
Član 288. 
Društvo s ograničenom odgovornošću nastalo promjenom oblika dioničkog društva mora imati osnovni kapital najmanje u iznosu utvrđenom ovim zakonom. 
Član 289. 
Dioničko društvo podnosi Komisiji zahtjev za odobrenje promjene oblika, potpisan od svih članova nadzornog odbora i uprave. 
Komisija je dužna donijeti odluku najkasnije 60 dana od dana prijema zahtjeva iz stava 1. ovog člana. 
Član 290. 
Na osnovu odluke Komisije o odobrenju promjene oblika, izvršit će se upis promjene oblika dioničkog društava u sudski registar. 
Društvo je dužno pismeno obavijestiti Registar o promjeni oblika organizovanja, najkasnije osam dana od dana upisa u sudski registar. 
2. Pripajanje i spajanje 
Član 291. 
Dioničko društvo se pripaja prenosom imovine i obaveza (u daljem tekstu: pripojeno društvo) drugom dioničkom društvu ili društvu s ograničenom odgovornošću (u daljem tekstu: društvo sljednik), koje emituje svoje dionice ili udjele u zamjenu za dionice pripojenog društva. 
Dioničko društvo se spaja prenosom imovine i obaveza (spojena društva) na novo dioničko društvo ili društvo s ograničenom odgovornošću (društvo sljednik) koje u zamjenu za dionice spojenih društava emituje svoje dionice ili udjele. 
Član 292. 
Komisija će odobriti pripajanje dioničkog društva ako: 
1) skupštine pripojenog i društva sljednika donesu istovjetne odluke o pripajanju; 
2) zahtjev za odobrenje pripajanja potpišu svi članovi nadzornih odbora i uprava pripojenog društva i društva sljednika; i 
3) Komisija ocijeni da pripajanje ne ugrožava prava dioničara i povjerilaca dioničkog društva. 
Član 293. 
Komisija će odobriti spajanje dioničkog društva kada, uz radnje iz člana 292. ovog zakona, dioničko društvo sa drugim društvima s kojim se spaja: 
1) zaključi ugovor o spajanju, koji utvrđuje prestanak spojenih društava na dan konstituisanja društva sljednika; 
2) pripremi statut društva sljednika; i 
3) većinom glasova svih dionica s pravom glasa izabere organe društva sljednika. 
Član 294. 
Odluka iz člana 292. tačka 1. obavezno sadrži odredbe o: 
1) povećanju osnovnog kapitala društva sljednika; 
2) broju i klasi dionica ili udjela koje društvo sljednik emituje u zamjenu za dionice ili udjele pripojenih i spojenih društava; 
3) datumu početka korištenja prava sadržanih u dionicama ili udjelima društva sljednika; 
4) vremenu i načinu emisije dionica ili udjela društva sljednika; 
5) doplati za dionice ili udjele društva sljednika ili isplatama dioničarima ili članovima pripojenih i spojenih društava od društva sljednika; 
6) datumu pripreme bilansa stanja i bilansa uspjeha na osnovu kojih se vrši pripajanje ili spajanje; 
7) datumu podnošenja Komisiji zahtjeva za odobrenje pripajanja ili spajanja. 
Povećanje osnovnog kapitala društva sljednika može se samo emisijom novih dionica ili udjela. 
Doplate iz stava 1. tačka 5. ovog člana ne mogu biti veće od 10% nominalne vrijednosti dionica potrebnih za realizaciju spajanja. 
Član 295. 
Komisija je dužna donijeti odluku o zahtjevu za odobrenje pripajanja i spajanja dioničkog društva najkasnije 60 dana od dana prijema zahtjeva. 
Na osnovu odluke Komisije o odobrenju pripajanja i spajanja, vrši se upis pripajanja i spajanja dioničkog društva u sudski registar. 
Društvo sljednik dužno je Registru podnijeti prijavu za upis opoziva dionica pripojenog i spojenog dioničkog društva i upis dionica društva sljednika, najkasnije osam dana od dana upisa u sudski registar. 
 Član 296. 
Imovinom spojenih društava upravljat će se posebno, tako da je u odnosu spojenih dioničkih društava i odnosu prema povjeriocima odvojeno predstavljena imovina svakog od spojenih dioničkih društava. 
Društvo sljednik je dužno, prema sopstvenoj procjeni, tri puta, u razmacima ne kraćim od 15 ni dužim od 30 dana, objaviti da napušta odvojeno upravljanje imovinom spojenih društava i pozvati povjerioce da, najkasnije šest mjeseci od treće objave, društvu prijave potraživanja nastala prije upisa spajanja u sudski registar. 
Odvojeno upravljanje imovinom spojenih društava ne smije se napustiti prije isteka roka iz stava 2. ovog člana i ispunjavanja obaveza prema povjeriocima, koji su od društva sljednika zahtijevali isplatu ili obezbjeđenje potraživanja. 
3. Prestanak dioničkog društva 
Član 297. 
Dioničko društvo prestaje, u skladu sa zakonom i statutom: 
1) odlukom skupštine; 
2) spajanjem, pripajanjem i podjelom; 
3) odlukom Komisije i suda; i 
4) stečajem. 
Član 298. 
Odluka skupštine o prestanku dioničkog društva dostavlja se Komisiji i registarskom sudu, najkasnije osam dana od dana donošenja odluke. 
Član 299. 
Dioničko društvo prestaje odlukom Komisije i suda kada: 
1) po tužbi povjerilaca čija dospjela a neizmirena potraži-vanja premašuju trećinu osnovnog kapitala dioničkog društva; 
2) skupština dioničkog društva nije održana osam mjeseci od isteka roka za izradu godišnjeg obračuna; 
3) kada se i poslije izricanja kazni nastavljaju povrede zakona i drugih propisa kojim se ugrožavaju interesi povjerilaca ili vlasnika vrijednosnih papira koje je društvo emitovalo; 
4) kada se stečaj završi diobom stečajne imovine; 
5) stečaj nije pokrenut jer imovina društva nije dovoljna za pokriće troškova stečajnog postupka ili se stečaj obustavi zbog nedovoljne imovine. 
Odluka Komisije i suda upisuje se po službenoj dužnosti u Registar emitenata i sudski registar. 
4. Likvidacija 
Član 300. 
Ako dioničko društvo prestane na osnovu odredaba člana 297. tač. 1. i 3. ovog zakona pokreće se postupak likvidacije. 
U slučaju iz člana 297. tačka 1. ovog zakona likvidaciju dioničkog društva vrši uprava, a u slučaju iz člana 297. tačka 3. sud imenuje likvidatora. 
Član 301. 
Od dana donošenja odluke o prestanku, organi dioničkog društva rade u skladu sa odredbama zakona kojim se uređuje postupak likvidacije. 
Komisija ili sud može postaviti skrbnika društva, koji obavlja poslove vezane za likvidaciju, a organi dioničkog društva postupaju samo po nalogu skrbnika. 
Član 302. 
Uprava ili likvidator dioničkog društva dužni su objaviti najmanje u jednom domaćem dnevnom listu da je pokrenut postupak likvidacije, tri puta od dana donošenja odluke iz člana 300. ovog zakona, u razmacima od 15 do 30 dana. 
Obavještenje iz stava 1. ovog člana obavezno sadrži poziv povjeriocima da prijave potraživanja, najkasnije tri mjeseca od dana posljednjeg objavljivanja. 
Obavještenje iz stava 1. ovog člana uprava ili likvidator dužni su uputiti poznatim povjeriocima pojedinačno. 
Član 303. 
Likvidator je dužan, najkasnije do kraja poslovne godine u kojoj je pokrenut postupak likvidacije, sačiniti i podnijeti skupštini na odobrenje početni likvidacioni bilans. 
Skupština dioničkog društva je dužna istovremeno sa odobrenjem početnog likvidacionog bilansa razriješiti nadzorni odbor i upravu. 
Likvidator je dužan na kraju poslovne godine skupštini podnijeti bilans stanja i bilans uspjeha i izvještaj o toku likvidacije. 
Član 304. 
Likvidator je dužan okončati tekuće poslove dioničkog društva, naplatiti potraživanja, unovčiti ostalu imovinu i izmiriti obaveze društva. 
Član 305. 
U toku likvidacije ne može se povećavati fond rezervi dioničkog društva. 
U posebne rezerve za zaposlene unose se prihodi utvrđeni odlukom o obrazovanju tih rezervi, koje se ne mogu koristiti za namirenje povjerilaca i dioničara prije ispunjenja obaveza po tom osnovu prema zaposlenim. 
Član 306. 
Likvidator je dužan deponovati na posebnom računu novac potreban za izmirenje: 
1) poznatih obaveza za koje se povjerioci nisu prijavili; 
2) obaveza koje nisu dospjele; 
3) spornih obaveza. 
Po isteku godine dana od trećeg objavljivanja obavještenja iz člana 302. stav 1. ovog zakona, iz imovine preostale nakon izdvajanja iz stava 1. ovog člana, isplaćuju se dioničari, u skladu sa pravima sadržanim u dionicama. 
Ako imovina dioničkog društva nije dovoljna za isplatu punog iznosa uplata dioničara, imovina se dijeli srazmjerno izvršenim uplatama. 
Likvidator je dužan deponovati pripadajuće iznose iz st. 2. i 3. ovog člana koji dioničarima nisu isplaćeni na posebnom računu. 
Član 307. 
Likvidator je dužan nakon provedenih radnji iz čl. 304. i 306. ovog zakona sazvati skupštinu dioničkog društva i podnijeti završni obračun. 
Član 308. 
Izmirenje obaveza dioničkog društva za koje likvidator nije znao i koje povjerioci nisu prijavili u roku iz člana 302. stav 2. ovog zakona, može se zahtijevati samo iz deponovanog novca koji nije isplaćen dioničarima. 
PETI DIO:
DRUŠTVO SA OGRANIČENOM ODGOVORNOŠĆU 
I - OPĆE ODREDBE 
1. Pojam 
Član 309. 
Društvo s ograničenom odgovornošću je društvo čiji je osnovni kapital podijeljen na udjele. 
 Za obaveze društva s ograničenom odgovornošću član društva odgovara svojim udjelom. 
Udjeli osnivača društva s ograničenom odgovornošću mogu biti različiti, a svaki osnivač može steći samo jedan udio. 
Član 310. 
 Odredbe ovog zakona o dioničkom društvu primjenjuju se na društvo s ograničenom odgovornošću, ako posebnim odredbama ovog zakona nije drugačije određeno. 
U društvu s ograničenom odgovornošću koje nema nadzorni odbor njegova ovlaštenja vrše članovi društva. 
2. Osnivački akt 
Član 311. 
Društvo s ograničenom odgovornošću osniva se ugovorom u pismenoj formi koji zaključuju osnivači, čiji potpisi se ovjeravaju u skladu sa zakonom. 
Kada društvo s ograničenom odgovornošću osniva samo jedan osnivač, osnivački akt je odluka o osnivanju. 
Član 312. 
Ugovor iz člana 311. stav 1. ovog zakona može potpisati punomoćnik osnivača na osnovu punomoći koja se prilaže ugovoru, a kojom je punomoćnik izričito ovlašten za taj posao i na kojoj je potpis vlastodavca ovjeren zakonom. 
Član 313. 
Osnivački akt društva s ograničenom odgovornošću obavezno sadrži: 
1) ime i prezime i adresu prebivališta ili firmu i sjedište osnivača; 
2) firmu, sjedište i djelatnost društva; 
3) iznos osnovnog kapitala društva, iznos uloga u novcu, opis i vrijednost uloga u stvarima i pravima, broj i visina udjela članova; 
4) prava i obaveze članova društva; 
5) postupak u slučaju kada neko od osnivača ne uplati svoj ulog do ugovorenog roka ili ne ispuni drugu obavezu; 
6) način izmirenja troškova osnivanja društva; 
7) imenovanje lica ovlaštenih za vođenje poslovanja i zastupanje društva i prijavu za upis osnivanja društva u sudski registar; 
8) posljedice neuspjelog osnivanja; 
9) posebnu odredbu ako se društvo osniva na određeno vrijeme. 
3. Osnovni kapital 
Član 314. 
Osnovni kapital društva s ograničenom odgovornošću s više osnivača iznosi najmanje 10.000 (deset hiljada) KM, a s jednim osnivačem najmanje 2.000 (dvije hiljade) KM, ako drugim zakonom nije određeno drugačije. 
Vrijednost pojedinačnog uloga ne može biti manja od 2.000 (dvije hiljada) KM. 
Ulozi u novcu ne mogu zajedno biti manji od iznosa iz stava 1. ovog člana. 
Ulozi u stvarima i pravima moraju biti u cijelosti uneseni u društvo do dana podnošenja prijave za upis osnivanja društva u sudski registar, tako da društvo može njima trajno i slobodno raspolagati. 
Do dana podnošenja prijave za upis osnivanja društva u sudski registar mora biti uplaćena najmanje polovina uloga u novcu, ali ne manje od iznosa iz stava 1. ovog člana. 
Član 315. 
 Osnivačkim aktom može se odrediti i obaveza člana da u korist društva izvrši određenu činidbu čija vrijednost se može novčano izraziti. 
U slučaju iz stava 1. ovog člana, osnivačkim aktom se moraju odrediti vrsta, sadržaj i rok činidbe, kriteriji za određivanje njene vrijednosti i ugovorna kazna do visine vrijednosti činidbe, za slučaj neispunjenja ili neurednog ispunjenja činidbe. 
Član 316. 
Troškove osnivanja društva snose osnivači srazmjerno svojim udjelima, ako ugovorom nije određeno drugačije. 
Troškovi osnivanja ne mogu biti plaćeni iz osnovnog kapitala, niti se mogu kao ulog pripisati osnovnom kapitalu. 
4. Statut 
Član 317. 
Društvo s ograničenom odgovornošću ima statut. 
Statut društva donose osnivači, u roku određenom osnivačkim aktom, koji ne može biti duži od 60 dana od dana upisa osnivanja društva u sudski registar. 
 Statutom društva obavezno se uređuje: 
1) firma i sjedište; 
2) djelatnost; 
3) iznos osnovnog kapitala i visina udjela svakog člana; 
4) vođenje poslovanja i zastupanje društva; 
5) način utvrđivanja i diobe dobiti i pokrića gubitka; 
6) prava i obaveze članova; 
7) organizacija društva; 
8) upravljanje i način donošenja odluka, sastav, način imenovanja i razrješenja, ovlaštenja i odgovornosti organa društva, ako se formiraju; 
9) način informiranja članova o poslovanju društva i vođenja knjige udjela; 
10) način promjene visine osnovnog kapitala; 
11) način pristupanja društvu i prestanka članstva u društvu; 
12) prestanak društva; 
13) postupak izmjena i dopuna statuta. 
5. Upis u sudski registar 
Član 318. 
Uz prijavu za upis osnivanja društva s ograničenom odgovornošću u sudski registar prilažu se u izvorniku ili ovjerenom prepisu: 
1) osnivački akt; 
2) dokaz o izvršenoj uplati uloga u novcu; 
3) izvještaj o procjeni vrijednosti i isprave o unosu uloga u stvarima i pravima; 
4) spisak sa ličnim podacima članova uprave i nadzornog odbora, ako se on imenuje, sa njihovim izjavama o prihvatanju dužnosti. 
II - PRAVA I OBAVEZE ČLANOVA 
1. Uplata uloga 
Član 319. 
Član društva dužan je u roku i na način određen osnivačkim aktom, statutom i odlukama skupštine društva izvršiti uplatu uloga. 
Obaveza iz stava 1. ovog člana ne može se prebiti sa bilo kojim potraživanjem člana prema društvu ili drugim članovima društva, niti se ulog može povući samovoljno. 
Član društva koji je kao ulog unio stvari ili prava ne može na njima pridržati nikakvo pravo niti društvu nametnuti ograničenja. 
Društvo ne može uplatu uloga odgoditi, ne može člana osloboditi obaveze uplate, niti na ime uplate uloga primiti nešto drugo osim onoga što je ugovoreno. 
Član 320. 
Član društva koji ne izvrši uplatu uloga u ugovorenom roku dužan je platiti zateznu kamatu određenu ugovorom, i naknaditi društvu i drugim članovima štetu koju pretrpe usljed njegove docnje. 
Uprava društva će člana koji obavezu uplate uloga nije izvršio 60 dana po isteku ugovorenog roka pismeno obavijestiti da je isključen iz društva. 
Isključeni član društva gubi sva prava iz udjela i davanja učinjenih na ime uloga, ali ostaje obavezan izvršiti uplatu uloga u cijelosti, zateznih kamata i naknade štete po osnovu neblagovremene uplate. 
Društvo može putem suda tražiti ispunjenje obaveze člana društva. 
Član 321. 
Udio isključenog člana uprava društva može izložiti prodaji ako ga, uz saglasnost isključenog člana, ne otkupi jedan ili više članova društva. 
Iz prihoda od prodaje udjela, umanjenog za troškove prodaje udjela, zatezne kamate i naknade štete zbog zadocnjenja i zaostalih uplata uloga, društvo isplaćuje isključenog člana, do iznosa izvršenih uplata. 
2. Odgovornost članova i prethodnika 
Član 322. 
Za iznos koji isključeni član nije uplatio na ime uloga, sa zateznom kamatom zbog zadocnjenja, društvu odgovaraju i prethodnici isključenog člana koji su u knjigu udjela bili upisani kao članovi društva u toku posljednje tri godine prije upućivanja poziva za uplatu isključenom članu. 
Društvo će preporučenom pošiljkom uputiti neposrednom prethodniku isključenog člana poziv na uplatu u roku od najviše 30 dana, i istovremeno o tom pozivu i roku na isti način obavijestiti ranije prethodnike, koji odgovaraju ukoliko njihovi sljednici na izvrše uplatu. 
Prethodnik koji plati zaostali iznos stiče udio isključenog člana ako taj udio nije prodat odnosno unovčen u skladu sa odredbama člana 321. ovog zakona. 
Član 323. 
Uprava društva može po svom izboru provesti prvo postupak iz člana 318., a zatim iz člana 321. ovog zakona ili obrnuto, bez obzira da li je isključeni član tužen, a odgovornost prethodnika smanjuje se za iznos ostvaren prodajom udjela ili tužbom protiv isključenog člana. 
Ukoliko udio nije naplaćen u cijelosti postupkom iz stava 1. ovog člana, ili ni jedan od tih postupaka nije pokrenut u roku od šest mjeseci od dana isključenja, razliku do pune vrijednosti udjela isključenog člana dužni su platiti ostali članovi društva u međusobnom srazmjeru njihovih udjela, izuzevši člana koji je udio stekao u skladu sa odredbama člana 320. ovog zakona. 
Iznos koji se u slučaju iz stava 2. ovog člana ne može naplatiti od pojedinih članova, naplatit će se od ostalih članova u međusobnom srazmjeru njihovih udjela. 
Ako u slučaju iz stava 2. ovog člana udio nije prethodno prodat, članovi društva stiču pravo na dio dobiti i dio imovine preostale po likvidaciji koji pripada pokrivenom udjelu, srazmjerno učešću u pokriću iznosa do pune vrijednosti udjela. 
Član 324. 
Za iznos neplaćenog dijela uloga koji je potreban za namirenje stečajnih povjerilaca, i bez prethodno provedenih postupaka iz čl. 320. i 321. ovog zakona, odgovaraju solidarno članovi društva u stečaju i prethodnici čiji su sljednici u toku posljednje dvije godine prije otvaranja i u toku stečaja bili uredno prijavljeni za upis u knjigu udjela, uz pravo međusobnog regresa za dio izvršene uplate koji prelazi srazmjerno pripadajući iznos obaveze. 
Ukoliko se postupak iz čl. 319. do 322. provodi radi izmirenja neblagovremene uplate povećanja osnovnog kapitala, ne odgovaraju oni prethodnici koji su glasali protiv odluke o povećanju osnovnog kapitala ili u vrijeme njenog donošenja nisu bili članovi društva. 
3. Udjeli 
Član 325. 
Udio člana društva je srazmjeran učešću njegovog uloga u osnovnom kapitalu. 
Svaki član društva ima jedan udio. 
Udio člana društva se povećava kad uplati novi ulog ili stekne udio drugog člana. 
Kada član društva stekne udio drugog člana, prava trećih lica i posebna prava ili obaveze člana vezane za raniji ili naknadno stečeni udio ne obuhvataju ostatak udjela. 
Član 326. 
Uprava društva dužna je voditi knjigu udjela na način kojim se osigurava tačna i potpuna evidencija o članovima društva i njihovim udjelima. 
Uprava društva dužna je, najkasnije osam dana od dana upisa osnivanja društva u sudski registar, uspostaviti knjigu udjela u koju obavezno unosi: 
1) ime i prezime ili firmu i adresu prebivališta ili sjedišta članova društva, 
2) vrstu i iznos ugovorenog uloga i uplaćeni iznos, 
3) posebna prava i obaveze vezani za udio. 
Punovažan je svaki akt savjesne treće osobe koji je zasnovan na pouzdanju u tačnost upisa u knjigu udjela. 
Član 327. 
Uprava društva dužna je odmah upisati svaku izmjenu podataka upisanih u knjigu udjela. 
Uprava društva dužna je prijaviti za upis u sudski registar promjene u knjizi udjela. 
Uprava društva dužna je svake godine podnijeti sudskom registru spisak članova društva sa visinom njihovih ugovorenih i uplaćenih uloga, najkasnije 30 dana po isteku zakonom utvrđenog roka za sačinjavanje godišnjeg obračuna. 
4. Prenos udjela 
Član 328. 
Udjeli u društvu su prenosivi. 
Prenos udjela vrši se pismenim ugovorom i nasljeđivanjem. 
Udjeli za koje je vezana ugovorena obaveza dodatne činidbe ni u kom slučaju ne mogu se prenijeti bez izričite pismene saglasnosti društva. 
Član 329. 
Članovi društva imaju pravo preče kupnje udjela. 
Član društva koji prodaje udio dužan je u pismenoj formi preko uprave društva obavijestiti ostale članove o cijeni i drugim uslovima prodaje. 
Ako niko od članova u pismenoj formi preko uprave društva ne prihvati ponudu za kupnju, ili izjavi interes a posao ne bude zaključen, u roku od 30 dana, član može svoj udio prodati trećim licima pod uslovima koji ne mogu biti povoljniji od ponude iz stava 2. ovog člana. 
Kada više članova društva izjavi interes za kupnju, a ne postignu sporazum ko će preuzeti udio ili u kojim omjerima će više njih preuzeti udio, ili saglasno izjave da se ne žele međusobno nadmetati u pogledu cijene, udio će otkupiti tako što će ga podijeliti srazmjerno međusobnom odnosu njihovih uplaćenih uloga. 
Članovi društva imaju pravo preče kupnje i kada se udio prodaje u izvršnom postupku. 
Član 330. 
Član društva ili društvo može tužbom kod suda zahtijevati dozvolu prenosa udjela ako društvo odbije dati saglasnost za prenos udjela članu koji je ulog u cijelosti uplatio, ili član koji je udio ponudio na prodaju bez opravdanog razloga odbije prenijeti udio na lice koje mu društvo imenuje. 
 Kada sud donese odluku kojom dozvoljava prodaju udjela, društvo ima pravo u roku od 30 dana od dana dostavljanja odluke obavijestiti člana da dopušta da , uz iste uslove, dopušta prodaju drugom licu koje je te uslove prihvatilo. 
Član 331. 
Kada se udio za čiji prenos je potrebna saglasnost društva prodaje u izvršenju ili stečaju, sud je dužan procijeniti udio i obavijestiti društvo, povjerioce koji su dobili dozvolu prinudnog izvršenja putem suda i lica kojima prema knjizi udjela pripada neko stvarno pravo na tom udjelu. 
Udio će se prodati po odredbama zakona o izvršenju ili zakona o stečaju bez saglasnosti društva, ako drugi član društva ili treće lice koje društvo prihvata ne preuzme udio po isteku 15 dana od dana kada je društvo obaviješteno za ponuđenu cijenu koja dostiže procjenu suda ili višu cijenu preuzimanja. 
Član 332. 
Ako su više lica vlasnici jednog udjela, zajednički ostvaruju prava i solidarno odgovaraju za obaveze koji se odnose na taj udio. 
 Ako vlasnici udjela ne odrede zajedničkog zastupnika, pravne radnje poduzete od strane društva prema jednom od njih djeluju prema svima. 
Član 333. 
Naslijeđivanje udjela ne može se ograničiti. 
Član 334. 
Udio u društvu može se dijeliti na idealne dijelove i tako prenositi u slučaju naslijeđivanja i prenosa na druge članove društva i drugim slučajevima izričito utvrđenim ugovorom ili statutom, uz pismenu saglasnost društva, ali ne prije isteka jedne godine od dana upisa osnivanja društva u sudski registar. 
Član 335. 
Prijenos i prijelaz udjela proizvodi pravni učinak prema društvu od trenutka upisa u knjigu udjela. 
Ako nije upisan u knjigu udjela, prenos i prijelaz udjela proizvodi pravni učinak prema društvu od dana zaključivanja pravnog posla ili pravosnažnosti odluke o naslijeđivanju. 
5. Sticanje i zalog vlastitih udjela 
Član 336. 
Društvo može steći vlastiti udio koji je u cijelosti uplaćen. 
Društvo ne može sticati vlastite udjele na teret osnovnog kapitala. 
Član 337. 
Društvo može uzeti u zalog vlastiti udio koji je u cijelosti uplaćen, ako je iznos potraživanja društva u cijelosti osiguran tim zalogom i ako ukupna vrijednost vlastitih udjela uzetih u zalog nije veća od polovine osnovnog kapitala društva. 
6. Dobit 
Član 338. 
Dobit se dijeli među članovima društva u srazmjeri sa visinom udjela, ako drugačije nije ugovoreno. 
Član 339. 
Povrat iznosa isplaćenog članu društva na ime dobiti može se zahtijevati jedino kada usljed isplate dobiti društvo nije u mogućnosti ispuniti obaveze prema trećim licima, i to do iznosa potrebnog za namirenje povjerilaca. 
 Zahtjev za povrat isplaćene dobiti u smislu stava 1. ovog člana zastarijeva u roku od tri godine od dana isplate. 
7. Istupanje i isključenje člana 
Član 340. 
Ugovorom ili statutom utvrđuju se uslovi, postupak i posljedice istupanja iz društva. 
Član društva ima pravo tužbom kod suda tražiti istupanje iz društva, ako su mu ostali članovi ili organi društva prouzrokovali štetu ili je spriječen da ispunjava svoje obaveze, ili mu društvo nameće nesrazmjerne obaveze. 
Član 341. 
Član može biti isključen iz društva iz razloga i u postupku koji su unaprijed određeni ugovorom ili statutom društva. 
Odluka o isključenju dostavlja se članu u pismenoj formi, uz navođenje razloga za isključenje. 
 Član koji je isključen iz društva može pobijati odluku o isključenju tužbom kod suda u roku od 30 dana od dana kada mu je odluka dostavljena. 
Član 342. 
Istupanjem i isključenjem iz članstva u društvu prestaju prava koja iz tog članstva proizlaze. 
Član koji je istupio i član koji je isključen ima pravo na nadoknadu tržišne vrijednosti udjela na dan prestanka članstva. 
Ako je ulog člana bio u obliku prava korištenja određene stvari, ona će se vratiti članu po proteku roka određenog ugovorom ili statutom, koji ne može biti duži od tri mjeseca. 
Po isteku roka iz stava 3. ovog člana, društvo ima pravo koristiti stvar dok bivši član ne ispuni obaveze prema društvu. 
 III - UPRAVLJANJE 
1. Skupština društva 
Član 343. 
Društvo ima skupštinu, koju čine svi članovi društva. 
Ukupan iznos osnovnog kapitala društva predstavljen je u skupštini sa 100 glasova, a član društva ima broj glasova srazmjeran njegovom udjelu u osnovnom kapitalu društva. 
Ugovorom ili statutom može se odrediti da se o svim ili pojedinim pitanjima odlučuje bez sazivanja skupštine, pismenim glasanjem. 
U slučaju iz stava 3. ovog člana, članovima društva se dostavljaju pismeni prijedlozi s obrazloženjem i ostavlja rok za odgovor najmanje 15 dana, a za člana koji se ne izjasni u pismenom obliku smatra se da je glasao protiv prijedloga. 
Skupština obavezno odlučuje o godišnjem obračunu, raspodjeli dobiti i pokriću gubitka. 
U društvu sa ograničenom odgovornošću sa jednim članom, ovlaštenja skupštine vrši član društva. 
Član 344. 
Skupštinu društva saziva: 
1) uprava; 
2) član ili članovi čiji udjeli čine najmanje desetinu osnovnog kapitala. 
Uprava je dužna sazvati skupštinu najmanje jednom godišnje, i u toku godine kada društvo ostvari gubitak veći od petine osnovnog kapitala prema posljednjem godišnjem obračunu. 
Poziv za skupštinu dostavlja se preporučenom pošiljkom, najmanje 15 dana prije datuma održavanja, ako ugovorom ili statutom društva nije drugačije određeno. 
U pozivu se određuje dnevni red i dostavljaju materijali za svaku tačku dnevnog reda. 
Član ili članovi društva čiji udjeli čine desetinu osnovnog kapitala imaju pravo izvršiti dopunu dnevnog reda, u roku od osam dana od dana prijema poziva za skupštinu. 
Član 345. 
Skupština može odlučivati ako su, lično ili putem punomoćnika, zastupljeni članovi čiji udjeli čine polovinu osnovnog kapitala društva. 
 Ako nije postignut kvorum iz stava 1. ovog člana, skupština se saziva sa istim dnevnim redom najkasnije za 15 dana od prvobitno zakazanog dana održavanja. 
 U slučaju iz stava 2. ovog člana skupština može odlučivati ako su zastupljeni udjeli koji čine petinu osnovnog kapitala društva. 
Član 346. 
Član društva ima pravo pobijati odluku skupštine protiv koje je glasao, tužbom kod nadležnog suda u roku od 30 dana od dana donošenja odluke. 
2. Uprava društva 
Član 347. 
Poslovanje društva vodi i društvo zastupa uprava. 
Upravu čine jedno ili više lica, koja ne moraju biti članovi društva, imenovanih na način i za period utvrđen osnivačkim aktom ili statutom društva. 
 Kada uprava ima više članova, osnivačkim aktom ili statutom se uređuju njihova ovlaštenja i odgovornosti. 
3. Nadzor 
Član 348. 
Ugovorom ili statutom može se odrediti da društvo s ograničenom odgovornošću ima nadzorni odbor. 
Nadzorni odbor obavezno je imati društvo koje ima više od deset članova i društvo koje ima osnovni kapital u iznosu većem od 1,000.000 KM i najmanje dva člana. 
Član 349. 
 Član društva koje nema nadzorni odbor ima pravo da neposredno nadzire poslovanje društva, poslovne knjige i spise, zalihe i blagajničko poslovanje i sačini bilans društva za svoje potrebe. 
4. Zaštita prava manjine i revizija 
Član 350. 
Član ili grupa članova društva čiji udjeli čine desetinu osnovnog kapitala mogu tražiti od suda da odredi vanjskog revizora. 
Sud će imenovati revizora ako predlagači učine vjerovatnim da je učinjena ozbiljna povreda zakona, ugovora ili statuta društva. 
Naknadu troškova revizije dužni su predujmiti predlagači, ako sud ne odredi da društvo uplati predujam. 
Član 351. 
Član društva koji je tražio reviziju ne može u toku revizije prenijeti svoj udio bez saglasnosti društva. 
Član 352. 
Revizor dostavlja izvještaj sudu. 
Ako se strane drugačije ne dogovore, visinu naknade revizora određuje sud. 
Član 353. 
Sud može, na osnovu nalaza revizije, naložiti društvu da u određenom roku održi skupštinu koja će razmotriti izvještaj revizora. 
Član 354. 
 Član društva ima pravo tražiti da društvo podnese zahtjev prema članovima uprave i nadzornog odbora za naknadu štete prouzrokovane povredom zakona, ugovora ili statuta društva. 
Kada je u društvu odbijen prijedlog da se podnese zahtjev za naknadu štete prema članovima uprave i nadzornog odbora ili ako o takvom prijedlogu nije blagovremeno odlučeno, član društva ima pravo tužbom kod suda zahtijevati naknadu štete društvu, u roku od 90 dana od dana kada je prijedlog odbijen ili od kada je propušteno donošenje odluke. 
 U toku spora iz stava 1. ovog člana, tužitelji ne mogu bez saglasnosti društva raspolagati svojim udjelima. 
IV - POVEĆANJE I SMANJENJE OSNOVNOG KAPITALA 
1. Povećanje osnovnog kapitala 
Član 355. 
Osnovni kapital povećava se na osnovu odluke skupštine društva s ograničenom odgovornošću, uplatom ili unošenjem novih uloga. 
Članovi društva imaju pravo prvenstva uplate novih uloga, u srazmjeri svojih udjela u osnovnom kapitalu, u roku od 30 dana od dana donošenja odluke o povećanju osnovnog kapitala, ako osnivačkim aktom ili statutom nije drugačije određeno. 
Lice koje pristupa društvu, potpisuje izjavu da prihvata sve obaveze i prava utvrđene ugovorom i statutom. 
Član 356. 
Povećanje osnovnog kapitala iz rezervi može se vršiti ako finansijski izvještaj i izvještaj revizora za posljednju poslovnu godinu utvrđuje da nema nepokrivenog gubitka. 
Povećanje osnovnog kapitala društva iz rezervi vrši se povećanjem nominalnih iznosa udjela. 
2. Smanjenje osnovnog kapitala 
Član 357. 
Osnovni kapital društva može se smanjiti odlukom skupštine društva, u skladu sa ovim zakonom, osnivačkim aktom i statutom društva, ali ne ispod iznosa iz člana 314. ovog zakona. 
Član 358. 
 Odluku o smanjenju osnovnog kapitala društvo je dužno dostaviti sudskom registru i objaviti u “Službenim novinama Federacije BiH”. 
Oglasom iz stava 1. ovog člana, društvo obavještava povjerioce da je spremno izmiriti obaveze ili za njih dati osiguranje. 
Član 359. 
Po proteku objavljenog roka za prijavu povjerilaca, podnosi se prijava za upis smanjenja osnovnog kapitala u sudski registar. 
Član 360. 
Isplata razlike vrijednosti udjela članovima društva po osnovu smanjenja osnovnog kapitala može se vršiti nakon upisa smanjenja u sudski registar. 
Od dana upisa smanjenja osnovnog kapitala u sudski registar prestaju obaveze uplate preostalih neuplaćenih uloga. 
V - PROMJENA OBLIKA I PRESTANAK DRUŠTVA 
1. Promjena oblika 
Član 361. 
Društvo s ograničenom odgovornošću može promijeniti oblik u dioničko društvo, na osnovu odluke skupštine donesene dvotrećinskom većinom glasova svih članova društva. 
Na osnovu odluke iz stava 1. ovog člana, članovi stiču dionice dioničkog društva srazmjerno njihovom učešću u osnovnom kapitalu društva s ograničenom odgovornošću. 
Dioničko društvo nastalo promjenom oblika društva s ograničenom odgovornošću mora imati osnovni kapital najmanje u iznosu utvrđenom ovim zakonom. 
Član 362. 
Uprava društva s ograničenom odgovornošću podnosi Komisiji zahtjev za odobrenje promjene oblika u dioničko društvo, uz koji prilaže odluku skupštine o promjeni oblika i ugovor s Registrom. 
Komisija je dužna donijeti odluku najkasnije 60 dana od dana prijema zahtjeva iz stava 1. ovog člana. 
Na osnovu odluke Komisije o odobrenju promjene oblika, izvršit će se upis promjene oblika društva u sudski registar. 
2. Pripajanje i spajanje 
Član 363. 
Društvo s ograničenom odgovornošću može se spojiti s drugim društvom s ograničenom odgovornošću ili dioničkim društvom ili se pripojiti jednom od njih, ali ne prije isteka dvije godine od dana upisa društva u sudski registar. 
 Član 364. 
Imovinom spojenih društava upravljat će se posebno, tako da je u odnosu spojenih društava i odnosu prema povjeriocima odvojeno predstavljena imovina svakog od spojenih dioničkih društava. 
Društvo sljednik je dužno, prema sopstvenoj procjeni, tri puta, u razmacima ne kraćim od 15 ni dužim od 30 dana, objaviti da napušta odvojeno upravljanje imovinom spojenih društava i pozvati povjerioce da, najkasnije šest mjeseci od treće objave, društvu sljednika prijave potraživanja nastala prije upisa spajanja u sudski registar. 
Odvojeno upravljanje imovinom sojenih društava ne smije se napustiti prije isteka roka iz stava 2. ovog člana i ispunjavanja obaveza prema povjeriocima, koji su od društva sljednika zahtijevali isplatu ili obezbjeđenje potraživanja. 
3. Prestanak društva 
Član 365. 
Društvo s ograničenom odgovornošću prestaje, u skladu sa zakonom i statutom: 
1) spajanjem, pripajanjem i podjelom; 
2) odlukom skupštine; 
3) odlukom suda; i 
4) stečajem. 
U društvu s ograničenom odgovornošću s jednim članom odluku o prestanku donosi član društva. 
Član 366. 
Odluka o prestanku društva s ograničenom odgovornošću dostavlja se registarskom sudu, najkasnije osam dana od dana donošenja. 
Član 367. 
Društvo s ograničenom odgovornošću prestaje odlukom suda: 
1) po tužbi jednog ili više povjerilaca čija dospjela a neizmi-rena potraživanja premašuju polovinu osnovnog kapitala društva; 
2) ako skupština društva nije održana osam mjeseci od isteka roka za izradu godišnjeg obračuna; 
3) kada se i poslije izricanja kazni nastavljaju povrede zakona i drugih propisa kojim se ugrožavaju interesi povjerilaca; 
4) kada se stečaj završi diobom stečajne imovine, 
5) ako stečaj nije pokrenut jer imovina društva nije dovoljna za pokriće troškova stečajnog postupka ili se stečaj obustavi zbog nedovoljne imovine. 
Odluka suda upisuje se po službenoj dužnosti u i sudski registar. 
4. Likvidacija 
Član 368. 
Kada društvo s ograničenom odgovornošču prestane na osnovu odluke skupštine ili odluke suda, pokreće se postupak likvidacije. 
U slučaju prestanka društva na osnovu odluke skupštine, likvidaciju provodi uprava društva, a u slučaju prestanka na osnovu odluke suda, likvidatora imenuje sud. 
Likvidatora društva s ograničenom odgovornošću s jednim članom imenuje sud. 
Član 369. 
Od dana donošenja odluke o prestanku, organi društva s ograničenom odgovornošću rade u skladu sa odredbama zakona kojim se uređuje postupak likvidacije. 
Sud može postaviti skrbnika društva, koji obavlja poslove vezane za likvidaciju, a organi društva postupaju samo po nalogu i uz saglasnost skrbnika. 
Član 370. 
Uprava ili likvidator društva s ograničenom odgovornošću dužni su objaviti najmanje u jednom domaćem dnevnom listu da je pokrenut postupak likvidacije, tri puta od dana donošenja odluke iz člana 368. ovog zakona, u razmacima od 15 do 30 dana. 
Obavještenjem iz stava 1. ovog člana, uprava ili likvidator društva dužni su pozvati povjerioce da prijave potraživanja, najkasnije šest mjeseci od dana posljednjeg objavljivanja. 
Obavještenje iz stava 1. ovog člana, uprava ili likvidator društva dužni su uputiti poznatim povjeriocima pojedinačno. 
Član 371. 
Likvidator je dužan, najkasnije do kraja poslovne godine u kojoj je pokrenut postupak likvidacije, sačiniti i podnijeti skupštini na odobrenje početni likvidacioni bilans. 
Skupština društva s ograničenom odgovornošću dužna je istovremeno sa odobrenjem početnog likvidacionog bilansa razriješiti nadzorni odbor i upravu. 
Likvidator je dužan na kraju svake poslovne godine skupštini društva podnijeti bilans stanja i bilans uspjeha i izvještaj o toku likvidacije. 
Član 372. 
Likvidator je dužan okončati tekuće poslove društva s ograničenom odgovornošću, naplatiti potraživanja, unovčiti ostalu imovinu i izmiriti obaveze društva. 
Od članova društva koji udjele nisu platili u cjelini, likvidator će naplatiti dio srazmjeran obavezama društva. 
Član 373. 
Likvidator je dužan deponovati na posebnom računu novac potreban za izmirenje: 
1) poznatih obaveza za koje se povjerioci nisu prijavili; 
2) obaveza koje nisu dospjele; 
3) spornih obaveza. 
Po isteku godine dana od trećeg objavljivanja obavještenja iz člana 370. stav 1. ovog zakona, iz imovine preostale nakon izdvajanja iznosa iz stava 1. ovog člana, isplaćuju se članovi društva s ograničenom odgovornošću, u skladu sa osnivačkim aktom i statutom. 
Ako imovina društva nije dovoljna za isplatu punog iznosa uplaćenih uloga, imovina se dijeli članovima društva srazmjerno udjelima. 
Likvidator je dužan deponovati na posebnom računu pripadajuće iznose iz st. 2. i 3. ovog člana koji članovima društva nisu isplaćeni. 
Član 374. 
Likvidator je dužan nakon provedenih radnji iz čl. 372. i 373. ovog zakona sazvati skupštinu društva s ograničenom odgovornošću i podnijeti završni obračun. 
Nakon sačinjavanja završnog obračuna, likvidator je dužan podnijeti prijavu za upis prestanka društva u sudski registar. 
ŠESTI DIO:
KAZNENE ODREDBE 
Član 375. 
Za privredni prijestup kaznit će se novčanom kaznom u iznosu od 10.000 do 70.000 KM Društvo koje: 
1) obavlja djelatnost protivno odredbama člana 7. ovog zakona; 
2) nema stvarno sjedište prema sjedištu upisanom u sudski registar ili ne prijavi promjenu sjedišta za upis u sudski registar; 
3) ima ili koristi firmu protivno odredbama čl. 12. do 17. i čl. 20. ovog zakona; 
4) ne prijavi za upis u sudski registar podatke i promjene podataka u skladu sa odredbama čl. 52. do 55. i čl. 58. i 59. ovog zakona; 
5) poveća osnovni kapital protivno odredbama člana 132. ovog zakona; 
6) odobri ili prima uplate dionica u ratama protivno odredbama člana 135. ili oslobodi upisnika obaveze plaćanja upisanih dionica protivno odredbi člana 136. ovog zakona; 
7) poveća osnovni kapital emisijom novih dionica protivno odredbi člana 141. ovog zakona; 
8) utvrdi pravo preče kupnje dionica nove emisije ili omogući sticanje dionica nove emisije po osnovu tog prava protivno odredbi člana 146. ovog zakona; 
9) ograniči ili oduzme pravo preče kupnje dionica nove emisije protivno odredbama čl. 149. do 151. ovog zakona; 
10) poveća nominalnu vrijednost dionica ili emituje besplatne dionice protivno odredbama čl. 152. do 154. ovog zakona, 
11) poveća osnovni kapital iz vlastitih sredstava protivno odredbama čl. 160. do 164. ovog zakona; 
12) ne plati iz vlastitih sredstava razliku između cijene i nominalne vrijednosti dionica u skladu sa odredbama člana 165. ovog zakona; 
13) smanjenem osnovnog kapitala ugrozi izvršavanje obaveza prema povjeriocima, protivno odredbama člana 169. ovog zakona; 
14) vrši isplate po osnovu smanjenja osnovnog kapitala ili odustane od emisije dionica čija nominalna vrijednost nije u cjelini plaćena, prije upisa smanjenja osnovnog kapitala u Registar emitenata, protivno odredbama člana 171. ovog zakona; 
15) ne obavijesti povjerioce o smanjenju osnovnog kapitala, u skladu sa odredbama čl. 172. i 173. ovog zakona; 
16) vrši otkup dionica protivno odredbi člana 173. stav 3. ovog zakona; 
17) vrši smanjenje osnovnog kapitala protivno odredbama člana 175. ovog zakona; 
18) ne isplati povučene dionice u roku iz člana 178. stav 2. ovog zakona; 
19) ne otkupi ponuđene dionice u skladu sa odredbama čl. 181. i 182. ovog zakona; 
20) poveća osnovni kapital prije izvršenog upisa smanjenja osnovnog kapitala, protivno odredbi člana 187. ovog zakona; 
21) ne vrši izdvajanje u fond rezervi u skladu sa odredbama čl. 188. i 189. ovog zakona; 
22) koristi fond rezervi protivno odredbama člana 190. ovog zakona; 
23) ne vodi knjigu dioničara u skladu sa odredbama čl. 197. i 198. ovog zakona ; 
24) dionice i privremenice emitovane umjesto poništenih prodaje protivno odredbama člana 203. ovog zakona; 
25) donese odluku o isplati protivno odredbama člana 207. stav 1. ovog zakona; 
26) ne omogući dioničaru ili ponumoćniku uvid u isprave u skladu sa odredbama čl. 216. i 247. ovog zakona; 
27) direktno ili indirektno upiše vlastite dionice ili stekne vlastite dionice protivno odredbama čl. 225. do 227. ovog zakona; 
28) daje ili garantira avanse, zajmove i kredite protivno odredbi člana 237. ovog zakona; 
29) ne čuva isprave u skladu sa odredbom člana 254. stav 1. ovog zakona; 
30) ima nadzorni odbor sastavljen protivno odredbama člana 260. ovog zakona; 
31) ne osigura odvojeno upravljanje imovinom spojenog ili pripojenog društva u skladu sa odredbaom člana 364. ovog zakona; 
32) ne vodi knjigu udjela u skladu sa odredbama čl. 326. i 327. ovog zakona; 
33) nema nadzorni odbor u slučajevima iz člana 348. stav 2. ovog zakona; 
34) ne održi skupštinu po nalogu suda u slučaju iz člana 353. ovog zakona; 
35) poveća osnovni kapital protivno odredbama člana 356. ovog zakona, 
36) odluku o smanjenju osnovnog kapitala ne dostavi sudskom registru ili ne objavi, u skladu sa odredbama člana 358. ovog zakona. 
Član 376. 
Za privredni prijestup iz člana 375. ovog zakona kaznit će se i odgovorno lice u društvu novčanom kaznom u iznosu od 1.000 do 5.000 KM. 
Član 377. 
Za privredni prijestup kaznit će se novčanom kaznom u iznosu od 1.000 do 5.000 KM predsjednik i članovi nadzornog odbora društva koji: 
1) ne sazove skupštinu u slučaju iz člana 193. stav l. ovog zakona; 
2) ne prijavi nadzornom odboru kupovinu dionica nove emisije u slučaju iz člana 214. ovog zakona; 
3) ne obavijesti dioničare o sticanju vlastitih dionica, u skladu sa odredbama čl. 227. i 233. ovog zakona; 
4) ne objavi obavještenje o prijedlozima dioničara u skladu sa odredbama član 243. ovog zakona; 
5) ne objavi obavještenje o ponovnom sazivanju skupštine u skladu sa odredbama člana 245. ovog zakona; 
6) ne sazove skupštinu radi razmatranja godišnjeg finansijskog izvještaja, u roku iz člana 248. stav 2. ovog zakona; 
7) ne sazove skupštinu radi ponovnog odlučivanja u skladu sa članom 252. ovog zakona; 
8) postupaju protivno odredbama člana 270. ovog zakona. 
Član 378. 
Za privredni prijestup kaznit će se novčanom kaznom u iznosu od 1.000 do 5.000 KM direktor i član uprave društva koji: 
1) ne prijavi nadzornom odboru kupovinu dionica nove emisije u slučaju iz člana 214. ovog zakona; 
2) ne prijavi nadzornom odboru finansijski interes ili sudjeluje u poslovnom odnosu,protivno odredbama člana 279. ovog zakona. 
3) u roku ne postupi po odredbama čl. 382. i 383. ovog zakona. 
Član 379. 
Za privredni prijestup kaznit će se novčanom kaznom u iznosu od 1.000 do 5.000 KM lice koje: 
1) u društvu osnuje ili organizuje osnivanje organizacija, ili provodi aktivnosti protivno odredbama člana 37. ovog zakona; 
2) kao likvidator postupa protivno odredbama čl. 75. do 77. ovog zakona. 
Član 380. 
Za prekršaj kaznit će se samostalni poduzetnik/obrtnik koji ne postupi po članu 4. ovog zakona, novčanom kaznom u iznosu od 1.000 do 5.000 KM. 
SEDMI DIO:
PRIJELAZNE I ZAVRŠNE ODREDBE 
Član 381. 
Zakon kojim se uređuje postupak upisa društava u sudski registar uskladit će se sa odredbama ovog zakona u roku od 60 dana od početka primjene ovog zakona. 
Član 382. 
Preduzeća koja su upisana u sudski registar na dan stupanja na snagu ovog zakona dužna su oblik, firmu, osnovni kapital, osnivački akt i statut uskladiti sa odredbama ovog zakona i podnijeti prijavu za upis u sudski registar promjena po tom osnovu najkasnije šest mjeseci od dana početka primjene ovog zakona. 
Član 383. 
Preduzeća koja se privatiziraju u skladu sa Zakonom o privatizaciji preduzeća (“Službene novine Federacije BiH”, broj 27/97), dužna su oblik, firmu, osnovni kapital i statut uskladiti sa odredbama ovog zakona najkasnije 60 dana od donošenja rješenja iz člana 38. Zakona o privatizaciji preduzeća o odobrenju upisa izvršene privatizacije u registar. 
Član 384. 
Dionička društva dužna su, uz prijavu za upis u sudski registar usklađenog statusa u smislu odredaba čl. 382. i 383. ovog zakona, priložiti izvod iz Registra emitenata kod Komisije. 
Član 385. 
Registarski sud će po službenoj dužnosti donijeti i objaviti u “Službenim novinama Federacije BiH” odluku o prestanku preduzeća koje u roku iz čl. 382. i 383. ovog zakona ne podnese prijavu za upis u sudski registar usklađivanja statusa sa odredbama ovog zakona. 
Na zahtjev povjerilaca, podnesen u pismenom obliku najkasnije 60 dana od dana objavljivanja odluke iz stava 1. ovog člana, registarski sud će pokrenuti postupak likvidacije preduzeća u skladu s odredbama ovog zakona. 
Član 386. 
Danom početka primjene ovog zakona, prestaje da važi Zakon o preduzećima (“Službene novine Federacije BiH”, br. 2/95 i 8/96), izuzev čl. 157. i 158. koji će se primjenjivati do donošenja odgovarajućeg propisa, a najduže šest mjeseci, računajući od dana početka primjene ovog zakona. 
Član 387. 
Ovaj zakon stupa na snagu osmog dana od dana objavljivanja u “Službenim novinama Federacije BiH”, a primjenjuje se nakon isteka 60 dana od dana stupanja na snagu ovog zakona. 
Izuzetno od stava 1. ovog člana, ovaj zakon primjenjuje se danom stupanja na snagu na Registar vrijednosnih papira u Federaciji Bosne i Hercegovine, osnovan posebnim zakonom i na društva za upravljanje fondovima i investicijske fondove, uključujući privatizacijska društva i privatizacijske fondove, osnovane u skladu s posebnim zakonom. 

